Proposta għal REGOLAMENT TAL-PARLAMENT EWROPEW U TAL-KUNSILL dwar is-servizzi ta’ groundhandling fl-ajruporti tal-Unjoni u li jħassar id-Direttiva tal-Kunsill 96/67/KE /* KUMM/2011/0824 finali - 2011/0397 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA 1.1. Kuntest ġenerali – Direttiva tal-Kunsill tal-1996 Is-servizzi tal-groundhandling jikkonsistu fl-attivitajiet kollha bbażati fuq l-art relatati mal-avjazzjoni mwettqa għal linji tal-ajru individwali fl-ajruporti u huma funzjoni ewlenija fil-katina tal-avjazzjoni. Is-servizzi ta’ groundhandling ikopru dawn il-11-il kategorija ta’ servizzi li ġejjin: (1) amministrazzjoni u sorveljanza fuq l-art; (2) l-immaniġġjar tal-passiġġieri; (3) l-immaniġġjar tal-bagolli; (4) l-immaniġġjar tal-merkanzija u tal-posta; (5) l-immaniġġjar tar-rampa; (6) servizzi tal-inġenji tal-ajru; (7) l-immaniġġjar tal-fjuwil u taż-żejt; (8) manutenzjoni tal-inġenji tal-ajru; (9) operazzjonijiet ta’ titjiriet u amministrazzjoni tal-ekwipaġġi; (10) it-trasport fuq l-art; (11) servizzi ta’ catering. Li s-servizzi ta’ groundhandling jiġu pprovduti b’mod effiċjenti hija importanti għall-ajruporti, għal-linji tal-ajru u għall-passiġġieri, u hija kruċjali għall-użu effiċjenti tal-infrastruttura tat-trasport tal-ajru u għall-prestazzjoni tas-sistema tal-avjazzjoni inġenerali. Xi stimi dwar is-suq tal-groundhandling: Skont l-istimi tal-Kummissjoni u tal-partijiet interessati, id-dħul mill-groundhandling (il-kategoriji kollha inklużi) jammonta globalment għal EUR 50 biljun. Huwa stmat li s-settur jimpjega mill-inqas 60,000 persuna fl-Ewropa[1]. L-ispiża marbuta mas-servizzi tal-groundhandling għal-linji tal-ajru tirrappreżenta 5 sa 12%[2] tal-ispejjeż operattivi. Fl-1996 il-Komunità Ewropea adottat id-Direttiva tal-Kunsill 96/67/KE dwar l-aċċess għas-suq tal-groundhandling fl-ajruporti tal-Komunità. Id-Direttiva kienet l-ewwel pass lejn il-ftuħ u l-armonizzazzjoni gradwali tal-aċċess għas-suq tal-groundhandling. Fil-passat, l-attivitajiet ta’ groundhandling kienu jsiru mill-operaturi tal-ajruport jew mil-linji tal-ajru. Illum fl-Ewropa dawn qegħdin jiġu pprovduti dejjem aktar minn kumpaniji speċjalizzati. L-aċċess għas-suq tal-groundhandling skont id-Direttiva huwa bbażat fuq il-prinċipji li ġejjin: · Il-libertà tas-‘self-handling’, jiġifieri l-possibbiltà li l-linji tal-ajru jimmaniġġjaw l-attivitajiet huma stess f’kull ajruport kummerċjali irrispettivament mill-volum ta’ traffiku tiegħu. Madankollu, fil-każ ta’ erba’ kategoriji ta’ servizzi (l-immaniġġjar tal-bagolli, l-immaniġġjar tar-rampi, l-immaniġġjar tal-fjuwil u taż-żejt, l-immaniġġjar tal-merkanzija u tal-posta) l-Istati Membri jistgħu jirriservaw id-dritt għas-self-handling għal mhux inqas minn żewġ utenti tal-ajruport f’ajruporti b’aktar minn żewġ miljun passiġġier jew 50 000 tunnellata ta’ merkanzija fis-sena. · Il-libertà tal-‘immaniġġjar lil parti terza’, jiġifieri l-possibbiltà li l-fornituri tal-groundhandling jipprovdu servizzi lil partijiet terzi fl-ajruporti b’aktar minn żewġ miljun passiġġier jew 50 000 tunnellata ta’ merkanzija fis-sena. Madankollu, fil-każ tal-erba’ kategoriji ta’ servizzi li jistgħu jkunu limitati msemmija hawn fuq, l-Istati Membri jistgħu jillimitaw in-numru ta’ fornituri għal mhux inqas minn tnejn għal kull kategorija. 1.2. Raġunijiet għall-proposta Skont diversi valutazzjonijiet tad-Direttiva mill-Kummissjoni, id-Direttiva laħqet l-għanijiet mixtieqa ewlenin tal-liberalizzazzjoni tas-suq tal-groundhandling fl-ajruporti tal-UE: in-numru ta’ fornituri tas-servizz żdied u l-prezzijiet tal-groundhandling naqsu b’mod ġenerali. Barra minn hekk, skont il-linji tal-ajru, il-kwalità tas-servizz żdiedet b’għażla akbar ta’ kompetituri. Mill-adozzjoni tad-Direttiva fl-1996, il-kundizzjonijiet tal-qafas għas-servizzi tal-groundhandling inbidlu drastikament. F’kuntest ta’ traffiku tal-ajru li qed jikber b’rata mgħaġġla u limitazzjonijiet ta’ kapaċità, il-kwistjoni tal-effiċjenza u tal-kwalità tas-servizzi mogħtija fl-ajruporti, inklużi s-servizzi ta’ groundhandling, hija ta’ interess ġdid u akbar. L-inizjattiva ta’ Ajru Uniku Ewropew, li għandha l-għan li tirriforma l-arkitettura tal-kontroll tat-traffiku tal-ajru Ewropew sabiex jissodisfa l-ħtiġijiet futuri ta’ kapaċità u sigurtà, tirrikonoxxi l-importanza li infrastruttura ewlenija bħall-ajruporti tiġi integrata f’approċċ ta’ ‘sistema kompluta, ‘gate-to-gate’ (minn bieb għal ieħor)’. Statistika reċenti turi li 70 fil-mija tal-ittardjar huwa kkawżat mit-tibdil fl-ajruporti. L-approċċ ‘gate-to-gate’ għandu l-għan li jtejjeb kemm jista’ jkun u jintegra l-fażijiet kollha ta’ titjira, minn ajruport għal ieħor, inklużi s-servizzi ta’ groundhandling, bl-għan li jtejjeb il-prestazzjoni f’dak li jirrigwarda l-ittardjar, l-ispejjeż, l-impatt ambjentali u s-sigurtà. Barra minn hekk, is-sensiela ta’ kriżijiet li laqtu ħażin lit-trasport tal-ajru f’dawn l-aħħar għaxar snin turi li hemm bżonn ta’ azzjoni. Il-kriżi ekonomika ġiegħlet kemm lill-Istati Membri kif ukoll lill-industrija jippruvaw inaqqsu l-ispejjeż. L-attakki terroristiċi jeżiġu livelli mtejba ta’ sikurezza u ta’ sigurtà. U fl-aħħar iżda mhux l-inqas, il-kundizzjonijiet ħarxa tat-temp juru l-ħtieġa għal aktar koordinazzjoni fl-operazzjonijiet fuq l-art fl-ajruporti. Il-konsultazzjoni tagħna dwar id-Direttiva attwali u l-evalwazzjoni tagħna tagħha (għad-dettalji ara hawn taħt) urew li l-qafas legali attwali m’għadux jilħaq l-iskop. Il-problema identifikata hija doppja: (i) il-forniment tas-servizzi ta’ groundhandling m’huwiex effiċjenti biżżejjed minħabba ostakoli għad-dħul u l-espansjoni, u (ii) il-kwalità ġenerali tas-servizzi ta’ groundhandling m’hijiex qiegħda tlaħħaq mal-ħtiġijiet dejjem jevolvu f’dak li jirrigwarda l-affidabbiltà, ir-reżiljenza, is-sigurtà u s-sikurezza u l-ambjent. 1.3. Għan tal-proposta Il-valutazzjoni tal-impatt u s-sommarju tagħha, li jakkumpanjaw din il-proposta, jistabbilixxu l-għanijiet ġenerali u speċifiċi għall-adozzjoni tar-regolament. L-għan ġenerali huwa li jitjiebu l-effiċjenza u l-kwalità ġenerali tas-servizzi ta’ groundhandling għall-utenti (linji tal-ajru) u utenti finali (passiġġieri u burdnara) fl-ajruporti tal-UE. L-għanijiet speċifiċi huma dawn: (1) Ikun żgurat li l-linji tal-ajru jkollhom għażla akbar ta’ soluzzjonijiet ta’ groundhandling fl-ajruporti tal-UE; (2) L-armonizzazzjoni u l-kjarifika tal-kundizzjonijiet amministrattivi nazzjonali għad-dħul fis-suq (approvazzjonijiet); (3) Ikunu żgurati kundizzjonijiet ugwali fil-livell tal-ajruporti bejn il-kumpaniji tal-groundhandling li joperaw permezz ta’ sistemi regolatorji differenti; (4) Tiżdied il-koordinazzjoni bejn il-fornituri tal-groundhandling fl-ajruport (operaturi tal-ajruport bħala koordinaturi fuq l-art fi ħdan in-netwerk tal-avjazzjoni tal-UE bħala parti mill-approċċ gate-to-gate); (5) Ikun iċċarat il-qafas legali għat-taħriġ tal-persunal u t-trasferiment tal-persunal. 1.4. Dispożizzjonijiet eżistenti fil-qasam tal-proposta Il-proposta tirrigwarda l-adozzjoni ta’ regolament dwar is-servizzi ta’ groundhandling fl-ajruporti tal-UE. Ir-regolament il-ġdid huwa maħsub sabiex jissostitwixxi u jirrevoka d-Direttiva 96/67/KE eżistenti. Is-servizzi ta’ groundhandling m’humiex indirizzati direttament minn dispożizzjonijiet oħrajn. 1.5. Koerenza mal-politiki u l-għanijiet tal-Unjoni Ewropea Din l-inizjattiva hija waħda mill-azzjonijiet meħtieġa għaż-Żona Unika Ewropea għat-Trasport kif deskritta fil-White Paper tal-Kummissjoni: Pjan direzzjonali għal Żona Unika Ewropea tat-Trasport – Lejn sistema tat-trasport kompetittiva u li tuża r-riżorsi b’mod effiċjenti. Hija wkoll parti mill-pakkett tal-ajruporti identifikat bħala inizjattiva strateġika fil-Programm ta’ Ħidma tal-Kummissjoni 2011[3], sabiex jintuża l-potenzjal tas-Suq Uniku għat-tkabbir. 2. RIŻULTATI TA’ KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT 2.1. Konsultazzjoni mal-partijiet interessati 2.1.1. Metodi ta’ kalkolazzjoni, setturi ewlenin immirati u l-profil ġenerali ta’ dawk li wieġbu Waqt smigħ li sar fis-6 ta’ April 2006, wara konsultazzjoni bil-miktub, il-Kummissjoni kkonsultat lill-partijiet interessati kollha rigward id-diversi possibbiltajiet għar-reviżjoni tad-Direttiva. Fl-24 ta’ Jannar 2007, il-Kummissjoni adottat rapport dwar l-applikazzjoni tad-Direttiva[4] li kkonferma li l-għanijiet ewlenin tad-Direttiva intlaħqu, iżda li kien hemm xejriet negattivi. Il-Kummissjoni għamlet konsultazzjoni mal-partijiet interessati dwar il-funzjonament tas-servizzi ta’ groundhandling fl-ajruporti tal-UE u għażliet possibbli għar-reviżjoni tad-Direttiva minn Novembru 2009 sa Settembru 2010. Fis-16 ta’ Novembru 2009, saret laqgħa tal-grupp ta’ ħidma dwar il-groundhandling tal-Kumitat tad-Djalogu Soċjali Settorjali (dwar l-avjazzjoni ċivili). Wara din il-laqgħa, tlieta mill-erba’ rappreżentanti ewlenin adottaw dikjarazzjoni[5] komuni li titlob titjib fis-sistema attwali tas-sejħiet għall-offerti u klawsola soċjali dwar it-trasferiment tal-persunal f’każ ta’ telf parzjali jew totali tal-attività. 2.1.2. Sommarju tat-tweġibiet Sommarju tal-konsultazzjoni kif ukoll il-kontribuzzjonijiet individwali huma disponibbli fuq: http://ec.europa.eu/transport/air/consultations/2010_02_12_directive_96_67_ec_en.htm. Il-konsultazzjonijiet jenfasizzaw l-interessi differenti tat-tipi diversi ta’ partijiet interessati. Il-linji tal-ajru saħqu fuq il-ħtieġa ta’ suq aktar kompetittiv. Il-linji tal-ajru esprimew is-sodisfazzjon tagħhom bl-għażla ġeneralment akbar ta’ fornituri ta’ groundhandling wara l-introduzzjoni tad-Direttiva iżda enfasizzaw li din ix-xejra m’hijiex osservata kullimkien fl-Ewropa. F’settur fejn l-istabilità tal-impjieg batiet ferm, il-ħaddiema tal-groundhandling argumentaw rigward il-ħtieġa li jiġi indirizzat it-tħassib soċjali (b’mod partikolari t-trasferiment tal-persunal) u esprimew tħassib dwar l-introduzzjoni ta’ kompetizzjoni eċċessiva li tista’ taffettwa l-kundizzjonijiet tax-xogħol. L-operaturi tal-ajruporti talbu aktar koordinazzjoni fl-ajruporti u esprimew ix-xewqa li jkunu rikonoxxuti b’mod ċar bħala l-koordinaturi fuq l-art. Xi operaturi tal-ajruporti oġġezzjonaw għal aktar ftuħ fis-suq l-aktar minħabba li jaħsbu li dan jolqot ħażin il-kwalità fl-ajruporti tagħhom u jżid l-ispejjeż tagħhom. Il-groundhandlers indipendenti saħqu fuq il-ħtieġa għal kompetizzjoni aktar ġusta bejn id-diversi fornituri ta’ groundhandling. B’mod partikolari, huma rrakkomandaw rekwiżiti aktar stretti għall-attivitajiet ta’ groundhandling li jsiru mill-operaturi tal-ajruporti u mill-operaturi tal-linji tal-ajru. Kważi l-partijiet interessati kollha talbu titjib fil-kwalità tas-servizzi. 2.2. Ġbir u użu tal-għarfien Il-monitoraġġ kontinwu mill-Kummissjoni tal-applikazzjoni tad-Direttiva dwar is-servizzi ta’ groundhandling kien akkumpanjat minn diversi studji esterni, li r-riżultati tagħhom huma disponibbli fuq is-sit elettroniku tal-Kummissjoni. B’mod partikolari, wara t-talba tal-Parlament Ewropew fir-riżoluzzjoni tiegħu tal-11 ta’ Ottubru 2007[6], il-Kummissjoni għamlet studju komprensiv fl-2008-2009[7] dwar l-implementazzjoni u l-impatt tad-Direttiva li kien jiffoka fuq il-kwistjonijiet ta’ xogħol, sigurtà u sikurezza. Il-Kummissjoni għamlet studju ieħor fuq ir-reviżjoni possibbli tad-Direttiva fl-2010.[8] 2.3. Valutazzjoni tal-impatt Il-valutazzjoni tal-impatt tipprovdi ħarsa ġenerali lejn l-għażliet differenti kkunsidrati. Ġew ikkunsidrati erba’ pakketti ta’ politika (minbarra l-għażla li jinżamm il-qafas eżistenti) sabiex jiġi vvalutat kif id-Direttiva 96/67/KE tista’ tkun riveduta. Il-pakkett ta’ politika PP1 itejjeb is-sistema permezz ta’ emendi żgħar fid-Direttiva u billi jipprovdi gwida fejn huwa possibbli. Dan jinkludi: il-ftuħ sħiħ tas-suq għas-self-handling, gwida dwar ir-rekwiżiti ta’ approvazzjoni, definizzjonijiet aktar ċari u rekwiżiti aktar dettaljati għas-separazzjoni tal-kontijiet, infrastruttura ċentralizzata, subkuntratti, u l-Kumitat tal-Utenti tal-Ajruport (AUC)[9]. Rigward il-koordinazzjoni fil-livell tal-ajruporti, il-pakkett fih gwida dwar is-subkuntrattar u kriterji armonizzati tas-sejħiet għall-offerti. Il-pakkett jiżgura wkoll taħriġ minimu kif ukoll konsultazzjoni mar-rappreżentanti tal-impjegati dwar is-sejħiet għall-offerti. Il-pakkett ta’ politika PP2 ifittex li jtejjeb is-sistema attwali permezz ta’ sett ta’ miżuri aktar ambizzjużi. Huwa jiftaħ għal kollox is-suq tas-self-handling u jżid għal minimu ta’ 3 in-numru ta’ fornituri tas-servizzi limitati għall-immaniġġjar għal partijiet terzi f’ajruporti kbar. Miżuri oħrajn jinkludu r-rikonoxximent reċiproku tal-approvazzjonijiet u tal-kriterji armonizzati tal-offerti, ġestjoni aqwa tal-infrastruttura ċentralizzata, separazzjoni legali tal-operaturi tal-ajruporti u offerti aktar fit-tul. Il-pakkett fih rekwiżiti ġodda ta’ subkuntrattar, definizzjoni tar-rwol tal-operaturi tal-ajruporti fl-operazzjonijiet ġenerali (u rekwiżiti minimi possibbli), kif ukoll obbligi ta’ rappurtar dwar il-prestazzjoni. Hemm inklużi wkoll taħriġ minimu u awtorizzazzjoni għall-Istati Membri sabiex jimplementaw it-trasferiment tal-persunal taħt l-istess kundizzjonijiet għal servizzi li l-aċċess għalihom huwa limitat. Il-pakkett ta’ politika PP2' huwa simili għall-pakkett ta’ politika PP2 iżda jinkludi miżuri differenti għall-oqsma ta’ problemi inqas kontenzjużi identifikati. Id-differenza tinsab fl-approvazzjoni stabbilita fil-livell tal-UE u r-rekwiżiti minimi ta’ kwalità stabbiliti fil-livell tal-UE. Il-pakkett ta’ politika PP3 ifittex li jtejjeb is-sistema attwali b’miżuri ta’ politika ta’ intensità għolja, li jipprovdu armonizzazzjoni sħiħa tal-qafas legali tas-suq tal-groundhandling: ftuħ sħiħ tas-suq tal-groundhandling u aċċess uniformi għas-suq permezz ta’ ġestjoni aqwa tal-infrastruttura ċentralizzata, l-introduzzjoni ta’ approvazzjoni tal-UE, it-tneħħija tad-dritt tal-operaturi tal-ajruporti li jipprovdu groundhandling fl-ajruporti tagħhom. Rigward il-koordinazzjoni operattiva fl-ajruporti, hemm inklużi rekwiżiti ta’ subkuntrattar, id-definizzjoni tar-rwol tal-operaturi tal-ajruporti fl-operazzjonijiet ġenerali (u rekwiżiti minimi possibbli), kif ukoll obbligi ta’ rappurtar dwar il-prestazzjoni. Dan il-pakkett jipprevedi t-trasferiment sħiħ tal-persunal fi proċeduri ta’ sejħiet għall-offerti u l-liċenzjar ta’ persunal ewlieni. Ġew ikkunsidrati r-rakkomandazzjonijiet tal-bord tal-valutazzjoni tal-impatt (impact assessment board - IAB), bil-bidliet ewlenin jirrigwardaw il-ħtieġa għal definizzjoni aktar ċara tal-problemi, kjarifika tad-dispożizzjonijiet għall-protezzjoni soċjali f’każ ta’ trasferiment ta’ impjegati, l-introduzzjoni ta’ firxa usa’ ta’ għażliet ta’ politika fattibbli u tqabbil imsaħħaħ tal-għażliet ta’ politika. Il-pakkett ta’ politika PP2 biss jissodisfa għal kollox l-għanijiet identifikati kif jidher fil-valutazzjoni tal-impatt. Jeħtieġ li jkun żgurat bilanċ xieraq bejn l-effetti soċjali u ekonomiċi. Dan il-pakkett ta’ politika jikkostitwixxi l-bażi għal din il-proposta. 3. ELEMENTI LEGALI TAL-PROPOSTA 3.1. Sommarju tal-proposta Ftuħ sħiħ tas-suq tas-self-handling u żieda fin-numru minimu ta’ fornituri tas-servizz għal tlieta f’ajruporti kbar Id-Direttiva 96/67/KE tippermetti lill-Istati Membri jillimitaw is-self-handling jew il-handling lil partijiet terzi għal minimu ta’ żewġ fornituri għal erba’ kategoriji ta’ servizzi. B’konsegwenza ta’ dan, f’ċerti ajruporti, il-linji tal-ajru jħabbtu wiċċhom ma’ għażla limitata bejn żewġ fornituri għal kull wieħed minn dawn is-servizzi, u mhux dejjem ikunu awtorizzati li jimmaniġġjaw is-servizzi huma stess. Kull utent tal-ajruport għandu jitħalla jimmaniġġja s-servizzi huwa stess. Barra minn hekk, in-numru ta’ fornituri awtorizzati li joffru servizzi ta’ groundhandling lil partijiet terzi m’għandux ikun inqas minn tliet fornituri f’ajruporti kbar b’mhux inqas minn 5 miljun passiġġier fis-sena jew 100 000 tunnellata ta’ merkanzija. Rikonoxximent reċiproku tal-approvazzjonijiet b’rekwiżiti armonizzati Tliet kwarti mill-Istati Membri għandhom sistema ta’ approvazzjoni stabbilita li tirriżulta f’għadd kbir ta’ rekwiżiti amministrattivi differenti li l-fornituri tas-servizzi tal-groundhandling jew l-utenti tal-ajruport li jimmaniġġjaw is-servizzi huma stess ikollhom jissodisfaw fl-UE. Ir-rikonoxximent reċiproku tal-approvazzjonijiet nazzjonali b’rekwiżiti armonizzati inaqqas l-ispejjeż amministrattivi għall-operaturi u jnaqqas l-ostakoli għad-dħul. Ġestjoni aqwa tal-infrastrutturi ċentralizzati[10] L-infrastrutturi ċentralizzati huma essenzjali għall-prestazzjoni tas-servizzi ta’ groundhandling. Fin-nuqqas ta’ qafas legali ċar, jistgħu jinħolqu distorsjonijiet fil-kompetizzjoni fis-suq tal-groundhandling. Il-proposta tinkludi qafas legali ċar għad-definizzjoni ta’ infrastruttura ċentralizzata u għall-ħlasijiet imposti fuq il-fornituri tas-servizzi ta’ groundhandling u fuq il-linji tal-ajru li jimmaniġġjaw is-servizzi huma stess għall-infrastruttura ċentralizzata. Separazzjoni legali tal-ajruporti u l-attivitajiet ta’ groundhandling tagħhom Jekk ajruport huwa stess huwa fornitur ta’ servizzi ta’ groundhandling, għandu jkun żgurat li s-servizzi ta’ groundhandling fornuti mill-ajruport ma jibbenefikawx b’mod eżaġerat mill-attivitajiet ta’ ġestjoni tal-ajruport. Is-sistema attwali ta’ separazzjoni tal-kontijiet għall-groundhandling tal-ajruporti hija diffiċli ħafna biex tiġi ssorveljata u tinħass li ma tiżgurax biżżejjed il-kompetizzjoni ġusta. Il-proposta titlob lill-ajruporti jżommu l-attivitajiet ta’ groundhandling tagħhom f’entità legali separata mill-attivitajiet ta’ ġestjoni tal-ajruport tagħhom. Proċedura ta’ sejħa għall-offerti mtejba Il-perjodu massimu attwali ta’ seba’ snin li għalih jintgħażel fornitur ta’ servizzi limitati ta’ groundhandling ma jitqiesx li huwa biżżejjed b’mod partikolari biex ikopri l-ispiża tat-tagħmir tal-art. Il-proposta tipprovdi għal żieda sa għaxar snin fit-tul massimu. Il-proposta fiha aktar speċifikazzjonijiet dwar id-dettalji tal-proċedura tal-għażla għall-fornituri ta’ servizzi limitati sabiex tiġi żgurata applikazzjoni armonjuża u jkun żgurat li l-kumpaniji magħżula jkunu fil-fatt l-aktar xierqa sabiex joperaw is-servizzi ta’ groundhandling. Fl-għażla tal-fornitur għas-servizzi limitati ta’ groundhandling jeħtieġ li jiġi kkonsultat l-AUC. Il-proposta fiha dispożizzjonijiet għal regoli ta’ proċedura għall-Kumitat tal-Utenti tal-Ajruport biex jiġu evitati konflitti ta’ interessi għal-linji tal-ajru li wkoll jipprovdu servizzi ta’ groundhandling. Regoli ċċarati għas-subkuntrattar Għalkemm is-subkuntrattar iżid il-flessibbiltà li xi drabi tkun meħtieġa għall-fornituri tas-servizzi ta’ groundhandling, is-subkuntrattar u s-subkuntrattar konsekuttiv jistgħu wkoll iwasslu għal limitazzjonijiet tal-kapaċità u jkollhom effetti negattivi fuq is-sigurtà. Il-proposta għalhekk fiha regoli ċari għas-subkuntrattar li jippermettu lill-fornituri ta’ servizzi ta’ groundhandling li jissubkuntrattaw iżda li jillimitaw is-subkuntrattar mill-ajruporti u mil-linji tal-ajru li jimmaniġġjaw is-servizzi huma stess għal sitwazzjonijiet ta’ force majeure u ma jippermettux is-subkuntrattar konsekuttiv. L-irwol tal-korp li jmexxi l-ajruport fil-koordinazzjoni tas-servizzi fuq l-art Il-kriżi ffaċċjata mit-trasport tal-ajru fl-aħħar sena minħabba kundizzjonijiet ħarxa tat-temp tenfasizza l-ħtieġa għal aktar koordinazzjoni tal-operazzjonijiet fuq l-art fl-ajruporti. Tabilħaqq, kien osservat livell baxx ta’ reżiljenza għall-kriżi f’ċerti ajruporti, anki fejn kienet ikkonċernata d-dispożizzjoni tas-servizzi tal-groundhandling. Problemi f’ajruport wieħed għandhom effetti indiretti qawwija fuq in-netwerk globali, li jagħmluha aktar importanti li jitjieb il-livell ta’ reżiljenza f’sitwazzjonijiet ta’ kriżi. Il-korp li jmexxi l-ajruport għandu jkun responsabbli għall-koordinazzjoni ġusta tal-attivitajiet ta’ groundhandling fl-ajruport tiegħu. Barra minn hekk, f’ajruporti kbar, li huma partikolarment importanti għan-netwerk tat-trasport tal-ajru Ewropew, il-korp li jmexxi l-ajruport jeħtieġ li jiżgura li dawn l-operazzjonijiet ikunu kkoordinati permezz ta’ CDM tal-ajruport u permezz ta’ pjan xieraq ta’ kontinġenza. Ir-responsabbiltà tal-operaturi tal-ajruport għal rekwiżiti minimi ta’ kwalità għall-operazzjonijiet ta’ groundhandling li għandhom jiġu definiti f’att delegat Il-kwalità taħt l-istandard ta’ fornitur wieħed tas-servizzi ta’ groundhandling tista’ tfixkel is-sistema tal-ajruport għad-detriment tal-partijiet interessati kollha fl-industrija tat-trasport tal-ajru. In-nuqqas ta’ standards minimi ta’ kwalità komuni għall-fornituri kollha tal- groundhandling f’ajruport ġie rrapportat mill-partijiet interessati bħala nuqqas tad-Direttiva attwali. Il-proposta tipprovdi l-istabbiliment ta’ standards minimi ta’ kwalità għall-prestazzjoni ta’ servizzi ta’ groundhandling li għandhom jiġu sodisfatti mill-fornituri kollha tas-servizz tal-groundhandling u mill-utenti tal-ajruport li jimmaniġġjaw is-servizzi huma stess. Obbligazzjonijiet ta’ rappurtar fuq il-prestazzjoni ta’ servizzi ta’ groundhandling li għandhom ikunu definiti f’att delegat Dejta suffiċjenti, indipendenti u ċentralizzata fuq il-prestazzjoni tas-servizzi ta’ groundhandling tgħin sabiex tidentifika miżuri ta’ politika futuri xierqa. Il-fornituri tas-servizzi ta’ groundhandling u l-utenti tal-ajruport li jimmaniġġjaw is-servizzi huma stess għandhom ikunu meħtieġa jirrapportaw dwar il-prestazzjoni tas-servizzi ta’ groundhandling tagħhom. Taħriġ minimu obbligatorju għall-persunal F’settur ta’ xogħol intensiv bħall-groundhandling, l-iżvilupp u t-taħriġ kontinwu tal-persunal għandhom impatt qawwi fuq il-kwalità tas-servizz. Għall-kuntrarju, persunal imħarreġ ħażin iżid ir-riskju ta’ servizzi ta’ kwalità baxxa u b’mod partikolari jista’ jaffettwa s-sigurtà u s-sikurezza tas-servizzi ta’ groundhandling. Il-proposta tintroduċi rekwiżiti minimi ta’ taħriġ għall-fornituri kollha tas-servizzi ta’ groundhandling u l-linji tal-ajru li jimmaniġġjaw is-servizzi huma stess li jiżguraw is-sigurtà u s-sikurezza tal-operazzjonijiet u li joħolqu kundizzjonijiet indaqs fost l-operaturi. Possibbiltà għall-Istati Membri li jimponu rekwiżit li jimpjegaw persunal bl-istess kundizzjonijiet meta jkun hemm sejħa għall-offerti Wara l-każistika tal-Qorti tal-Ġustizzja tal-Unjoni Ewropea[11], fil-preżent hemm ambigwità f’dak li jirrigwarda l-miżuri li l-Istati Membri huma awtorizzati li jieħdu meta jinbidel fornitur awtorizzat għas-servizzi ta’ groundhandling li għalihom l-aċċess huwa limitat. It-tibdil tal-persunal fl-industrija tal-groundhandling huwa għoli u jidher li huwa parzjalment ikkawżat mid-Direttiva. Il-fornituri magħżula skont sejħa ta’ offerti sabiex jipprovdu servizzi li għalihom l-aċċess huwa limitat huma awtorizzati li joperaw biss għal perjodu massimu ta’ żmien limitat. Is-sistema tas-sejħiet għall-offerti għaldaqstant tidher li tinkoraġġixxi t-tibdil tal-persunal. In-nuqqas ta’ kontinwità fil-persunal jista’ jkollu effett ħażin fuq il-kwalità tas-servizzi ta’ groundhandling. Għalhekk huwa xieraq li r-regoli dwar l-akkwiżizzjoni tal-persunal għandhom ikunu ċċarati lil hinn mill-applikazzjoni tad-Direttiva 2001/23/KE dwar it-trasferiment tal-impriżi u li jiġu żgurati kundizzjonijiet ta’ impjieg u xogħol xierqa. 3.2. Bażi legali Il-proposta hija bbażata fuq l-Artikolu 100 tat-TFUE. 3.3. Il-prinċipju ta’ sussidjarjetà Il-prinċipju tas-sussidjarjetà japplika sakemm il-proposta ma taqax taħt il-kompetenza esklussiva tal-UE. L-għanijiet tal-proposta ma jistgħux jintlaħqu b’mod suffiċjenti mill-Istati Membri minħabba li l-linji tal-ajru joperaw f’suq uniku tal-avjazzjoni u l-fornituri ta’ groundhandling joperaw ukoll fuq suq Ewropew jew internazzjonali. Il-qafas għas-servizzi ta’ groundhandling ma jistax ikun indirizzat f’livell ta’ regolazzjoni aktar baxx. Kull azzjoni individwali fil-livell tal-Istati Membri tista’ tippreġudika l-funzjonament tas-suq intern. L-azzjoni tal-UE tista’ tikseb aħjar l-għanijiet tal-proposta. Ir-regoli Ewropej fuq is-servizzi tal-groundhandling huma akkumpanjament essenzjali għal-leġiżlazzjoni Ewropea li tirfed is-suq intern fl-avjazzjoni, minħabba li sistema ġusta, trasparenti u mhux diskriminatorja għall-għoti ta’ servizzi ta’ groundhandling hija essenzjali għall-kisba ta’ servizzi ta’ groundhandling effiċjenti, ta’ kwalità għolja, li għandhom funzjoni ewlenija fil-katina tal-avjazzjoni. Għaldaqstant il-proposta tikkonforma mal-prinċipju tas-sussidjarjetà. 3.4. Il-prinċipju ta’ proporzjonalità Il-proposta tikkonforma mal-prinċipju ta’ proporzjonalità. Il-piżijiet addizzjonali għall-operaturi ekonomiċi u għall-awtoritajiet nazzjonali huma limitati għal dawk meħtieġa sabiex titjieb l-effiċjenza u l-kwalità globali tas-servizzi ta’ groundhandling. Għalkemm il-proposta tinvolvi spejjeż sostanzjali l-aktar għall-ġestjoni mtejba ta’ infrastrutturi ċentralizzati, is-separazzjoni legali tal-ajruporti, u l-obbligi ta’ rappurtar, dawn huma mistennija li jkunu kkumpensati mill-benefiċċji ekonomiċi u ta’ kwalità sostanzjali li jinkisbu. 3.5. Għażla ta’ strument L-istrument propost huwa Regolament. Mezzi oħrajn ma jkunux adegwati. Meta wieħed iqis il-ħtieġa ġdida ta’ standards ta’ kwalità minimi u armonizzati fl-ajruporti biex jiġi implementat l-approċċ gate-to-gate u ta’ aktar armonizzazzjoni tal-kundizzjonijiet ta’ aċċess għas-suq sabiex tkun żgurata kompetizzjoni aktar ġusta fis-suq tal-groundhandling, il-flessibbiltà mogħtija fl-1996 bl-għażla ta’ Direttiva m’għadhiex aktar xierqa. L-istrument legali għandu jkun ta’ applikazzjoni ġenerali. Regolament jissodisfa l-ħtieġa għall-armonizzazzjoni tas-swieq tal-groundhandling fil-livell tal-UE, kwistjoni li kienet identifikata bħala problema. Il-parti l-kbira tad-diffikultajiet identifikati bil-qafas legali attwali huma marbuta ma’ differenzi fl-implimentazzjoni fost l-Istati Membri. Għaldaqstant l-aktar strument legali xieraq huwa Regolament, minħabba li għażliet alternattivi ma jkunux biżżejjed sabiex jilħqu l-għanijiet proposti. 4. IMPLIKAZZJONI BAĠITARJA Il-proposta m’għandhiex implikazzjonijiet għall-baġit tal-UE. 5. ELEMENTI FAKULTATTIVI 5.1. Revoka tal-leġiżlazzjoni eżistenti L-adozzjoni tal-proposta twassal għar-revoka tad-Direttiva eżistenti tal-Kunsill 96/67/KE tal-15 ta’ Ottubru 1996 dwar l-aċċess għas-suq tal-groundhandling fl-ajruporti tal-Komunità. 5.2. Żona Ekonomika Ewropea L-att propost jirrigwarda kwistjoni taż-ŻEE u għaldaqstant għandu jkun estiż għaż-Żona Ekonomika Ewropea. 2011/0397 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar is-servizzi ta’ groundhandling fl-ajruporti tal-Unjoni u li jħassar id-Direttiva tal-Kunsill 96/67/KE (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 100 (2) tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[12], Wara li kkunsidraw l-opinjoni tal-Kumitat tar-Reġjuni[13], Filwaqt li jaġixxu skont il-proċedura leġiżlattiva ordinarja, Billi: (1) Id-Direttiva tal-Kunsill 96/67/KE tal-15 ta’ Ottubru 1996 dwar l-aċċess għas-suq tal-groundhandling fl-ajruporti tal-Komunità[14] tipprovdi għal ftuħ gradwali tas-suq tal-groundhandling. (2) L-ajruporti u s-servizzi tal-groundhandling huma essenzjali għall-funzjonament xieraq tat-trasport tal-ajru u huma funzjoni ewlenija fil-katina tal-avjazzjoni. Is-servizzi ta’ groundhandling ikopru l-attivitajiet kollha relatati mal-avjazzjoni bbażati fuq l-art li jsiru għal linji tal-ajru individwali fl-ajruporti. (3) Id-Dikjarazzjoni adottata fis-Samit tal-Avjazzjoni ta’ Bruges f’Ottubru 2010 irrikonoxxiet il-ħtieġa ta’ riforma tar-regoli tal-Unjoni sabiex titrawwem il-kompetittività ta’ kull ħolqa fil-katina tat-trasport tal-avjazzjoni (bħal ajruporti, trasportaturi u fornituri ta’ servizzi oħrajn). (4) Il-White Paper Pjan Direzzjonali għal Żona Unika Ewropea tat-Trasport[15] tidentifika t-titjib tal-aċċess tas-suq u l-għoti ta’ servizzi ta’ kwalità fl-ajruporti bħala vitali għall-kwalità tal-ħajja taċ-ċittadini u bħala azzjoni essenzjali sabiex tinkiseb iż-Żona Unika Ewropea tat-Trasport. (5) Aktar ftuħ gradwali tas-suq tal-groundhandling u l-introduzzjoni ta’ rekwiżiti armonizzati għall-għoti ta’ servizzi ta’ groundhandling aktarx li jtejbu l-effiċjenza u l-kwalità globali tas-servizzi ta’ groundhandling għal-linji tal-ajru kif ukoll għall-passiġġieri u l-burdnara. Dan għandu jtejjeb il-kwalità tal-operazzjonijiet globali tal-ajruport. (6) Meta wieħed iqis il-ħtieġa ġdida ta’ standards ta’ kwalità, minimi u armonizzati fl-ajruporti sabiex jiġi implementat l-approċċ gate-to-gate għat-twettiq tal-Ajru Uniku Ewropew u l-ħtieġa ta’ aktar armonizzazzjoni sabiex jiġu sfruttati bis-sħiħ il-benefiċċji tal-ftuħ gradwali tas-suq tal-groundhandling f’dak li jirrigwarda ż-żieda fil-kwalità u l-effiċjenza tas-servizzi ta’ groundhandling, id-Direttiva 96/67/KE għandha għalhekk tkun sostitwita minn Regolament. (7) L-aċċess ħieles għas-suq tal-groundhandling huwa konsistenti mat-tħaddim effiċjenti tal-ajruporti tal-Unjoni, diment li jiġu stabbiliti salvagwardji rilevanti. L-aċċess ħieles għas-suq tal-groundhandling għandu jiddaħħal b’mod gradwali u jkun adattat għar-rekwiżiti tas-settur. (8) Il-ftuħ gradwali tas-suq skont id-Direttiva 96/67/KE diġà pproduċa riżultati pożittivi f’dak li jirrigwarda effiċjenza u kwalità mtejba. Għaldaqstant huwa xieraq li nkomplu b’aktar ftuħ gradwali. (9) Kull utent tal-ajruport għandu jitħalla jimmaniġġja s-servizzi huwa stess. Fl-istess ħin jeħtieġ li tinżamm definizzjoni ċara u limitata ta’ self-handling sabiex jiġu evitati l-abbuż u l-impatti negattivi fuq is-suq tal-immaniġġjar għal partijiet terzi. (10) Għal ċerti kategoriji ta’ servizzi ta’ groundhandling, l-aċċess għas-suq jista’ jaffaċċja limitazzjonijiet ta’ sigurtà, sikurezza, kapaċità u disponibbiltà ta’ spazju. Għalhekk għandu jkun possibbli li jitnaqqas in-numru ta’ fornituri awtorizzati ta’ dawn is-servizzi ta’ groundhandling. (11) F’ċerti każijiet il-limitazzjonijiet ta’ sigurtà, sikurezza, kapaċità u disponibbiltà ta’ spazju jistgħu jkunu tali li jiġġustifikaw aktar restrizzjonijiet fuq l-aċċess għas-suq jew fuq is-self-handling, sakemm dawn ir-restrizzjonijiet ikunu rilevanti, oġġettivi, trasparenti u mhux diskriminatorji. F’dawn il-każijiet l-Istati Membri għandhom ikunu intitolati li jitolbu eżenzjonijiet mid-dispożizzjonijiet ta’ dan ir-Regolament. (12) L-iskop ta’ dawn l-eżenzjonijiet għandu jkun li jippermetti lill-awtoritajiet tal-ajruporti jegħlbu jew għall-inqas inaqqsu dawn il-limitazzjonijiet. Dawn l-eżenzjonijiet għandhom ikunu approvati mill-Kummissjoni. (13) Jekk nixtiequ li nżommu kompetizzjoni effettiva u ġusta meta n-numru ta’ fornituri ta’ servizzi ta’ groundhandling ikun limitat, dawk il-fornituri jeħtieġu li jintgħażlu skont proċedura ta’ sejħa għall-offerti miftuħa, trasparenti u mhux diskriminatorja. Id-dettalji ta’ din il-proċedura għandhom ikunu speċifikati aktar fid-dettall. (14) L-utenti tal-ajruport għandhom ikunu kkonsultati fl-għażla tal-fornituri tas-servizzi ta’ groundhandling, minħabba li dawn għandhom interess ewlieni fil-kwalità u l-prezz tas-servizzi ta’ groundhandling. (15) Għaldaqstant jeħtieġ li jkun hemm arranġamenti għar-rappreżentazzjoni tal-utenti tal-ajruport u l-konsultazzjoni magħhom, b’mod partikolari meta jintgħażlu l-fornituri awtorizzati tas-servizzi ta’ groundhandling. (16) Fil-kuntest tal-għażla tal-fornituri tas-servizzi ta’ groundhandling f’ajruport, għandu jkun hemm il-possibbiltà f’ċerti ċirkostanzi u taħt kundizzjonijiet speċifiċi li obbligu ta’ servizz pubbliku jiġi estiż għal ajruporti oħra fl-istess reġjun ġeografiku tal-Istat Membru kkonċernat. (17) Teżisti ambigwità dwar jekk l-Istati Membri jistgħux jeżiġu l-akkwiżizzjoni tal-persunal meta jkun hemm bidla fil-fornitur għas-servizzi ta’ groundhandling li għalihom l-aċċess huwa limitat. In-nuqqas ta’ kontinwità fil-persunal jista’ jkollu effett ħażin fuq il-kwalità tas-servizzi ta’ groundhandling. Għalhekk huwa xieraq li r-regoli dwar l-akkwiżizzjoni tal-persunal għandhom ikunu ċċarati lil hinn mill-applikazzjoni tad-Direttiva 2001/23/KE dwar it-trasferiment tal-impriżi biex l-Istati Membri jkunu jistgħu jiżguraw kundizzjonijiet ta’ impjieg u xogħol xierqa. (18) Sabiex ikun żgurat il-funzjonament xieraq u bla xkiel tal-operazzjonijiet tat-trasport tal-ajru fl-ajruporti, sabiex ikunu garantiti s-sigurtà u s-sikurezza fil-bini tal-ajruport kif ukoll jitħares l-ambjent u tkun żgurata konformità mad-dispożizzjonijiet u r-regoli soċjali applikabbli, l-għoti tas-servizzi ta’ groundhandling għandu jkun soġġett għal approvazzjoni xierqa. Minħabba li fil-preżent fil-parti l-kbira tal-Istati Membri jeżistu sistemi għall-approvazzjoni tal-għoti ta’ servizzi ta’ groundhandling iżda dawn ivarjaw ferm bejniethom, għandha tiddaħħal sistema ta’ approvazzjoni armonizzata. (19) Biex ikun żgurat li l-fornituri kollha tas-servizzi u l-utenti tal-ajruport li jimmaniġġjaw is-servizzi huma stess ikollhom solidità ekonomika suffiċjenti, reputazzjoni tajba, kopertura tal-assigurazzjoni suffiċjenti, u għarfien xieraq tal-operazzjonijiet ta’ groundhandling u tal-ambjent tal-ajruport, u sabiex ikunu stabbiliti kundizzjonijiet ugwali, l-għoti tal-approvazzjoni għandu jkun soġġett għal rekwiżiti minimi. (20) L-aċċess miftuħ għall-infrastruttura ċentralizzata tal-ajruport u qafas legali ċar għad-definizzjoni ta’ infrastruttura ċentralizzata huwa essenzjali għall-għoti effiċjenti ta’ servizzi ta’ groundhandling. Madankollu, għandu jkun possibbli li jinġabar ħlas għall-infrastruttura ċentralizzata. (21) Il-ħlasijiet m’għandhomx ikunu diskriminatorji u l-kalkolazzjoni tagħhom għandha tkun trasparenti. Il-ħlasijiet m’għandhomx jaqbżu dak li huwa meħtieġ biex ikopri l-ispejjeż tal-forniment tal-infrastruttura ċentralizzata inkluż qligħ raġonevoli fuq l-assi. (22) Il-korp li jmexxi l-ajruport u/jew kwalunkwe korp ieħor li jmexxi l-infrastruttura ċentralizzata ta’ dak l-ajruport għandhom jikkonsultaw b’mod regolari lill-utenti tal-ajruport dwar id-definizzjoni tal-infrastruttura u l-livell tal-ħlasijiet. (23) Il-korp li jmexxi l-ajruport jista’ joffri wkoll servizzi ta’ groundhandling huwa stess. Billi fl-istess ħin, permezz tad-deċiżjoni tiegħu, il-korp li jmexxi l-ajruport jista’ jeżerċita influwenza konsiderevoli fuq il-kompetizzjoni bejn il-fornituri tas-servizzi ta’ groundhandling, l-ajruporti għandhom ikunu meħtieġa li jżommu s-servizzi ta’ groundhandling tagħhom f’entità legali separata mill-entità legali għall-ġestjoni tal-infrastruttura. (24) Biex l-ajruporti jkunu jistgħu jwettqu l-funzjonijiet ta’ ġestjoni tal-infrastruttura, biex ikunu ggarantiti s-sigurtà u s-sikurezza fil-bini tal-ajruport u tiġi żgurata r-reżiljenza tas-servizzi ta’ groundhandling anki f’sitwazzjonijiet ta’ kriżi, il-korp li jmexxi l-ajruport għandu jkun responsabbli għall-koordinazzjoni xierqa tal-attivitajiet ta’ groundhandling fl-ajruport. Il-korp li jmexxi l-ajruport għandu jirrapporta dwar il-koordinazzjoni tal-attivitajiet ta’ groundhandling fl-ajruport lill-Korp ta’ Analiżi tal-Prestazzjoni tal-Eurocontrol fid-dawl ta’ ottimizzazzjoni konsolidata. (25) Il-korp li jmexxi l-ajruport, awtorità pubblika jew kwalunkwe korp ieħor li jikkontrolla l-ajruport għandu jkollu wkoll is-setgħa li jistabbilixxi r-regoli meħtieġa għall-funzjonament xieraq tal-infrastruttura tal-ajruport. (26) Jeħtieġ li jiġu definiti l-istandards ta’ kwalità minimi obbligatorji li għandhom jintlaħqu mill-fornituri tas-servizzi ta’ groundhandling u mill-utenti tal-ajruport li jimmaniġġjaw is-servizzi huma stess sabiex tiġi żgurata kwalità globali tas-servizz u jiġu stabbiliti kundizzjonijiet ugwali fost il-fornituri. (27) Bl-għan li titjieb il-prestazzjoni tul il-katina sħiħa tal-avjazzjoni u jiġi implementat l-approċċ ‘gate-to-gate’, il-fornituri tas-servizzi ta’ groundhandling u l-utenti tal-ajruporti li jimmaniġġjaw is-servizzi huma stess għandhom jirrapportaw lill-Kummissjoni dwar il-prestazzjoni tagħhom. (28) F’settur ta’ xogħol intensiv bħall-groundhandling, l-iżvilupp u t-taħriġ kontinwu tal-persunal għandhom impatt qawwi fuq il-kwalità tas-servizz. Għaldaqstant għandhom jiġu stabbiliti rekwiżiti minimi ta’ taħriġ sabiex tkun żgurata l-kwalità tal-operazzjonijiet f’dak li jirrigwarda l-affidabbiltà, ir-reżiljenza, is-sigurtà u s-sikurezza, u sabiex jinħolqu kundizzjonijiet ugwali fost l-operaturi. (29) Is-subkuntrattar iżid il-flessibbiltà għall-fornituri ta’ servizzi ta’ groundhandling. Madankollu, is-subkuntrattar u s-subkuntrattar konsekuttiv jistgħu wkoll jirriżultaw f’limitazzjonijiet tal-kapaċità u jkollhom effetti negattivi fuq is-sigurtà u s-sikurezza. Għaldaqstant is-subkuntrattar għandu jkun limitat u r-regoli li jirregolaw is-subkuntrattar għandhom jiġu ċċarati. (30) Id-drittijiet rikonoxxuti minn dan ir-Regolament għandhom japplikaw biss għal fornituri ta’ servizzi ta’ groundhandling minn pajjiżi terzi u utenti tal-ajruport li jimmaniġġjaw is-servizzi huma stess minn pajjiżi terzi soġġetti għal reċiproċità stretta. Fejn ma jkunx hemm din ir-reċiproċità, il-Kummissjoni għandha tkun tista’ tiddeċiedi li Stat Membru jew Stati Membri jissospendu dawn id-drittijiet fir-rigward ta’ dawn il-fornituri jew l-utenti. (31) L-Istati Membri għandhom iżommu s-setgħa li jiżguraw livell adegwat ta’ protezzjoni soċjali għall-persunal tal-impriża li tkun qiegħda tipprovdi s-servizzi ta’ groundhandling. (32) Sabiex ikun żgurat li r-rekwiżiti armonizzati tal-assigurazzjoni japplikaw għall-fornituri ta’ servizzi ta’ groundhandling u għall-utenti tal-ajruport li jimmaniġġjaw is-servizzi huma stess, is-setgħa li jiġu adottati atti skont l-Artikolu 290 tat-Trattat għandha tiġi ddelegata lill-Kummissjoni fir-rigward tar-rekwiżiti tal-assigurazzjoni għall-fornituri tas-servizzi ta’ groundhandling u għall-utenti tal-ajruport li jimmaniġġjaw is-servizzi huma stess. Sabiex ikun żgurat li l-obbligi armonizzati u aġġornati kif xieraq japplikaw fir-rigward tal-istandards minimi ta’ kwalità għas-servizzi ta’ groundhandling u fir-rigward tal-obbligi ta’ rappurtar għall-fornituri tas-servizzi ta’ groundhandling u għall-utenti tal-ajruport li jimmaniġġjaw is-servizzi huma stess, is-setgħa li jiġu adottati atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-ispeċifikazzjonijiet għall-istandards minimi ta’ kwalità għas-servizzi ta’ groundhandling u fir-rigward tal-ispeċifikazzjonijiet għall-kontenut u t-tixrid tal-obbligi ta’ rappurtar għall-fornituri tas-servizzi ta’ groundhandling u għall-utenti tal-ajruport li jimmaniġġjaw is-servizzi huma stess. Huwa partikolarment importanti li l-Kummissjoni tagħmel konsultazzjonijiet xierqa waqt ix-xogħol ta’ tħejjija tagħha, inkluż fil-livell tal-esperti u billi tinvolvi lill-Kumitat tad-Djalogu Soċjali Settorjali stabbilit permezz tad-Deċiżjoni 98/500/KE. (33) Il-Kummissjoni, meta tħejji u tfassal atti delegati, għandha tiżgura trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (34) Sabiex ikunu żgurati kundizzjonijiet uniformi għall-implimentazzjoni ta’ dan ir-Regolament, il-Kummissjoni għandha tingħata setgħat ta’ implimentazzjoni. Dawk is-setgħat għandhom jiġu eżerċitati skont ir-Regolament (UE) tal-Parlament Ewropew u tal-Kunsill Nru 182/2011 tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[16]. (35) Il-proċedura konsultattiva għandha tintuża għall-adozzjoni ta’ deċiżjonijiet ta’ implimentazzjoni dwar l-eżenzjonijiet sal-grad li jinfetaħ is-suq għas-servizzi ta’ groundhandling għal partijiet terzi u għal-linji tal-ajru li jimmaniġġjaw is-servizzi huma stess minħabba li dawk l-atti għandhom biss ambitu limitat. (36) Il-proċedura konsultattiva għandha tintuża ukoll għall-adozzjoni ta’ deċiżjonijiet ta’ implimentazzjoni dwar l-estensjoni mill-Istati Membri ta’ obbligu ta’ servizz pubbliku għal ajruport fuq gżira minħabba li dawk l-atti għandhom biss ambitu limitat. (37) Il-proċedura ta’ eżami għandha tintuża għall-adozzjoni ta’ deċiżjonijiet ta’ implimentazzjoni dwar is-sospensjoni sħiħa jew parzjali tad-dritt tal-aċċess għas-suq tal-groundhandling fit-territorju tal-Istati Membri għall-fornituri ta’ servizzi ta’ groundhandling u għall-utenti tal-ajruport minn pajjiż terz. (38) Minħabba li l-għan ta’ dan ir-Regolament, jiġifieri l-applikazzjoni aktar omoġenea tal-leġiżlazzjoni tal-Unjoni fir-rigward tas-servizzi ta’ groundhandling ma jistax jinkiseb b’mod suffiċjenti mill-Istati Membri minħabba n-natura internazzjonali tat-trasport tal-ajru, u għalhekk jista’ jintlaħaq aħjar fil-livell tal-Unjoni, l-Unjoni tista’ tadotta miżuri, f’konformità mal-prinċipju ta’ sussidjarjetà kif stipulat fl-Artikolu 5 tat-Trattat. F’konformità mal-prinċipju ta’ proporzjonalità, kif stipulat f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkiseb dak l-għan. (39) Id-Dikjarazzjoni Ministerjali dwar l-Ajruport ta’ Ġibiltà, li sar qbil dwarha f’Cordoba fit-18 ta’ Settembru 2006, waqt l-ewwel laqgħa tal-Ministri tal-Forum ta’ Djalogu dwar Ġibiltà, sejra tissostitwixxi d-Dikjarazzjoni Konġunta dwar l-Ajruport ta’ Ġibiltà li saret f’Londra fit-2 ta’ Diċembru 1987, u l-konformità sħiħa magħha titqies li tikkostitwixxi konformità mad-dikjarazzjoni tal-1987. (40) Għaldaqstant id-Direttiva 96/67/KE għandha tiġi revokata. ADOTTAW DAN IR-REGOLAMENT: Kapitolu I — Ambitu u definizzjonijiet Artikolu 1 Ambitu Ir-Regolament għandu japplika għal kull ajruport li jinsab fit-territorju ta’ Stat Membru soġġett għat-Trattat u miftuħ għat-traffiku kummerċjali. L-applikazzjoni ta’ dan ir-Regolament għall-ajruport ta’ Ġibiltà hija mingħajr preġudizzju għall-pożizzjonijiet legali rispettivi tar-Renju ta’ Spanja u tar-Renju Unit tal-Gran Brittanja u l-Irlanda ta’ Fuq fir-rigward tat-tilwima dwar is-sovranità fuq it-territorju fejn jinsab l-ajruport. Artikolu 2 Definizzjonijiet Għall-finijiet ta’ dan ir-Regolament, id-definizzjonijiet li ġejjin għandhom japplikaw: (a) ‘ajruport’ tfisser kull superfiċje ta’ art adattata speċjalment għall-inżul, tluq u manuvri ta’ inġenji tal-ajru, inklużi l-installazzjonijiet anċillari li dawn l-operazzjonijiet jistgħu jinvolvu għall-ħtiġijiet tat-traffiku u servizzi tal-inġenji tal-ajru inklużi l-installazzjonijiet meħtieġa biex jgħinu servizzi kummerċjali tal-ajru; (b) ‘korp li jmexxi l-ajruport’ tfisser korp li, flimkien ma’ attivitajiet oħra jew le skont il-każ, għandu bħala l-għan tiegħu skont il-liġi jew regolamentazzjoni nazzjonali li jamministra u jmexxi l-infrastrutturi tal-ajruport, u l-koordinazzjoni u l-kontroll tal-attivitjiet tal-operaturi differenti preżenti fl-ajruport ikkonċernat; (c) ‘utent tal-ajruport’ tfisser kull persuna naturali jew legali responsabbli għall-ġarr ta’ passiġġieri, posta u/jew merkanzija bl-ajru minn, jew għall-ajruport konċernat; (d) ‘groundhandling’ tfisser is-servizzi pprovduti għal dawk li jużaw l-ajruport kif deskritti fl-Anness; (e) ‘self-handling’ tfisser sitwazzjoni li fiha utent tal-ajruport direttament jipprovdi għalih innifsu waħda jew aktar mill-kategoriji ta’ servizzi ta’ groundhandling u ma jkun ikkonkluda ebda kuntratt ta’ kwalunkwe deskrizzjoni ma’ partijiet terzi għall-provvista ta’ dawk is-servizzi; għall-finijiet ta’ dan ir-regolament, bejniethom, l-utenti tal-ajruport m’għandhomx jitqiesu li huma partijiet terzi meta: – wieħed għandu maġġoranza ta’ ishma fl-ieħor; jew – korp wieħed għandu maġġoranza ta’ ishma f’kull wieħed; (f) ‘fornitur ta’ servizzi ta’ groundhandling’ tfisser kull persuna naturali jew legali li tipprovdi lill-partijiet terzi kategorija waħda jew aktar ta’ servizzi ta’ groundhandling; (g) ‘infrastruttura ċentralizzata’ tfisser installazzjonijiet speċifiċi u/jew faċilitajiet f’ajruport li ma jistgħux, għal raġunijiet tekniċi, ambjentali, ta’ spejjeż jew ta’ kapaċità, jinqasmu jew jiġu ddupplikati u li d-disponibbiltà tagħhom hija essenzjali u meħtieġa għall-prestazzjoni ta’ servizzi ta’ groundhandling sussegwenti; (h) ‘subkuntrattar’ tfisser il-konklużjoni ta’ kuntratt minn fornitur ta’ servizzi ta’ groundhandling, fil-kapaċità tiegħu bħala l-kuntrattur ewlieni, jew b’eċċezzjoni minn utent tal-ajruport li jimmaniġġja s-servizzi huwa stess, ma’ parti terza msejħa ‘subkuntrattur’, li permezz tiegħu is-subkuntrattur ikun meħtieġ li jwettaq katergorija waħda jew aktar (jew kategoriji sekondarji) ta’ servizzi ta’ groundhandling; (i) ‘approvazzjoni’: tfisser approvazzjoni mogħtija mill-awtorità kompetenti lil impriża sabiex tipprovdi servizzi ta’ groundhandling kif iddikjarat fl-approvazzjoni; (j) ‘awtorità ta’ superviżjoni indipendenti’ tfisser l-awtorità msemmija fl-Artikolu 11 tad-Direttiva 2009/12/KE. Kapitolu II — Rekwiżiti ġenerali preliminari Artikolu 3 Korp li jmexxi l-ajruport 1. Fejn ajruport ikun immexxi u operat mhux minn korp wieħed iżda minn diversi korpi separati, kull wieħed minn dawk il-korpi għandu jkun meqjus parti mill-korp li jmexxi l-ajruport għall-għanijiet ta’ dan ir-Regolament. 2. Fejn ikun hemm stabbilit korp wieħed li jmexxi għal diversi ajruporti, kull wieħed minn dawk l-ajruporti għandu jitqies separatament għall-għanijiet ta’ dan ir-Regolament. Artikolu 4 Kumitat tal-Utenti tal-Ajruport 1. Kull ajruport ikkonċernat għandu jistabbilixxi kumitat tar-rappreżentanti tal-utenti tal-ajruport jew ta’ organizzazzjonijiet li jirrappreżentaw lil dawk li jużaw l-ajruport (‘Kumitat tal-Utenti tal-Ajruport’). 2. L-utenti kollha tal-ajruport għandu jkollhom id-dritt li jieħdu sehem fil-ħidma tal-Kumitat tal-Utenti tal-Ajruport, jew, jekk jixtiequ, li jkunu rrappreżentati fuqu minn organizzazzjoni maħtura għal dak il-għan. Madankollu, jekk ikunu rrappreżentati minn organizzazzjoni bħal din, din l-organizzazzjoni m’għandhiex tipprovdi servizzi ta’ groundhandling fl-ajruport ikkonċernat. 3. Il-Kumitat tal-Utenti tal-Ajruport għandu jistabbilixxi bil-miktub ir-regoli ta’ proċedura tiegħu stess, inklużi r-regoli ta’ votazzjoni tiegħu stess. Ir-regoli ta’ votazzjoni għandhom jinkludu dispożizzjonijiet speċifiċi dwar kif jiġi evitat kwalunkwe kunflitt ta’ interess fil-Kumitat tal-Utenti tal-Ajruport li jirriżulta mill-preżenza ta’ utenti tal-ajruport li jipprovdu servizzi ta’ groundhandling fl-ajruport ikkonċernat. B’mod partikolari, fejn il-Kumitat tal-Utenti tal-Ajruport jiġi kkonsultat matul il-proċedura ta’ għażla skont l-Artikoli 8 u 9, l-utenti tal-ajruport li japplikaw għal awtorizzazzjoni sabiex jipprovdu servizz wieħed jew aktar ta’ groundhandling lil partijiet terzi m’għandhomx ikunu intitolati li jivvotaw. 4. L-ippeżar tal-voti fi ħdan il-Kumitat tal-Utenti tal-Ajruport għandu jkun tali li: (a) irrispettivament mill-volum ta’ traffiku annwali li jagħmel utent tal-ajruport wieħed f’ajruport, is-setgħa tal-vot tiegħu m’għandhiex taqbeż id-49 % tal-voti totali; (b) is-setgħa tal-vot tal-utenti tal-ajruport li jimmaniġġjaw is-servizzi huma stess m’għandhiex taqbeż terz tal-voti totali. 5. Il-korp li jmexxi l-ajruport għandu jipprovdi s-segretarjat tal-Kumitat tal-Utenti tal-Ajruport. Jekk il-korp li jmexxi l-ajruport jirrifjuta li jagħmel dan jew jekk il-Kumitat tal-Utenti tal-Ajruport ma jaċċettax dan, il-korp li jmexxi l-ajruport għandu jaħtar entità oħra li għandha tiġi aċċettata mill-Kumitat tal-Utenti tal-Ajruport. Is-segretarjat tal-Kumitat tal-Utenti tal-Ajruport għandu jkollu u jżomm lista tal-utenti tal-ajruport jew tar-rappreżentanti tagħhom li jagħmlu parti mill-Kumitat tal-Utenti tal-Ajruport. 6. Is-segretarjat tal-Kumitat tal-Utenti tal-Ajruport għandu jżomm il-minuti ta’ kull laqgħa tal-Kumitat tal-Utenti tal-Ajruport. Dawn il-minuti għandhom jirriflettu fedelment l-opinjonijiet u r-riżultati tal-voti waqt il-laqgħa. Kapitolu III — Ftuħ tas-suq tal-groundhandling Sezzjoni 1 Self-handling Artikolu 5 Self-handling L-utenti kollha tal-ajruport għandhom ikunu ħielsa li jimmaniġġjaw is-servizzi huma stess. Sezzjoni 2 Groundhandling għal partijiet terzi Artikolu 6 Groundhandling għal partijiet terzi 1. Il-fornituri ta’ servizzi ta’ groundhandling għandu jkollhom aċċess ħieles għas-suq għall-għoti ta’ servizzi ta’ groundhandling lil partijiet terzi fi kwalunkwe ajruport li t-traffiku annwali tiegħu ma kienx inqas minn żewġ miljun moviment ta’ passiġġieri jew 50 000 tunnellata ta’ merkanzija għal mill-inqas it-tliet snin preċedenti. 2. Għall-ajruporti kif imsemmija fil-paragrafu (1) l-Istati Membri jistgħu jillimitaw in-numru ta’ fornituri awtorizzati li jipprovdu dawn il-kategoriji ta’ servizzi ta’ groundhandling: (a) l-immaniġġjar tal-bagolli; (b) l-immaniġġjar tar-rampa; (c) l-immaniġġjar tal-fjuwil u taż-żejt; (d) l-immaniġġjar tal-merkanzija u tal-posta fir-rigward tal-immaniġġjar fiżiku ta’ merkanzija u posta, sew dawk deħlin, ħerġin jew li qegħdin jiġu trasferiti, bejn it-terminal tal-ajru u l-inġenji tal-ajru. Madankollu, l-Istati Membri m’għandhomx jillimitaw dan in-numru għal inqas minn żewġ fornituri għal kull kategorija ta’ servizzi ta’ groundhandling jew, fil-każ tal-ajruporti li t-traffiku annwali tagħhom ma kienx inqas minn 5 miljun passiġġier jew 100 000 tunnellata ta’ merkanzija għal mill-inqas it-tliet snin preċedenti, għal inqas minn tliet fornituri għal kull kategorija ta’ servizzi ta’ groundhandling. 3. Fl-ajruporti fejn in-numru ta’ fornituri huwa limitat għal żewġ fornituri jew aktar f’konformità mal-paragrafu (2) ta’ dan l-Artikolu, jew l-Artikolu 14 (1) (a) u (c), mill-inqas wieħed mill-fornituri awtorizzati m’għandux ikun ikkontrollat direttament jew indirettament: (a) mill-korp li jmexxi l-ajruport, (b) minn xi utent tal-ajruport li jkun ġarr aktar minn 25 % tal-passiġġieri jew merkanzija rreġistrati fl-ajruport matul is-sena ta’ qabel li fiha dawk il-fornituri jkunu ntgħażlu, (c) minn korp li jikkontrolla direttament jew indirettament, jew li huwa kkontrollat mill-korp li jmexxi l-ajruport kif imsemmi fil-punt (a) jew kwalunkwe utent bħal dan imsemmi fil-punt (b). Il-kontroll għandu jkun magħmul minn drittijiet, kuntratti jew mezzi oħrajn, li jew separatament jew ikkumbinati u wara li jiġu kkunsidrati l-konsiderazzjonijiet ta’ fatt jew ta’ liġi involuti, jikkonferixxu l-possibbiltà li tiġi eżerċitata influwenza deċiżiva fuq il-fornitur kif interpretata mill-Qorti tal-Ġustizzja tal-Unjoni Ewropea. 4. Fejn in-numru ta’ fornituri awtorizzati jkun limitat skont il-paragrafu (2), l-Istati Membri ma jistgħux jipprevjenu li utent tal-ajruport, tkun xi tkun il-parti tal-ajruport riżervata għalih, ikollu, f’dak li jirrigwarda kull kategorija ta’ servizz ta’ groundhandling soġġett għal-limitazzjoni, għażla effettiva, taħt il-kundizzjonijiet stipulati fil-paragrafi (2) u (3), bejn mill-inqas: – żewġ fornituri ta’ servizzi ta’ groundhandling, jew – tliet fornituri ta’ servizzi ta’ groundhandling għall-ajruporti li t-traffiku annwali tagħhom ma kienx inqas minn 5 miljun passiġġier jew 100 000 tunnellata ta’ merkanzija għal mill-inqas it-tliet snin preċedenti. 5. Fejn ajruport jilħaq wieħed mil-limiti tat-traffiku tal-merkanzija stipulati f’dan l-Artikolu mingħajr ma jilħaq il-limitu korrispondenti ta’ moviment ta’ passiġġieri, dan ir-Regolament m’għandux japplika għall-kategoriji ta’ servizzi ta’ groundhandling riżervati esklussivament għall-passiġġieri. 6. Kwalunkwe ajruport li t-traffiku annwali tiegħu ma kienx ta’ inqas minn żewġ miljun moviment ta’ passiġġieri jew 50 000 tunnellata ta’ merkanzija għal mill-inqas tliet snin konsekuttivi u li t-traffiku annwali tiegħu sussegwentement jaqa’ taħt il-limitu ta’ żewġ miljun moviment ta’ passiġġieri jew 50 000 tunnellata ta’ merkanzija għandu jżomm is-suq tiegħu miftuħ għal fornituri ta’ handling lil parti terza matul mill-inqas l-ewwel tliet snin wara s-sena li jkun waqa’ taħt il-limitu. 7. Kwalunkwe ajruport li t-traffiku annwali tiegħu kien għal tliet snin konsekuttivi mhux inqas minn ħames miljun moviment ta’ passiġġieri jew 100 000 tunnellata ta’ merkanzija u li t-traffiku annwali tiegħu jaqa’ taħt il-limitu ta’ ħames miljun moviment ta’ passiġġieri jew 100 000 tunnellata ta’ merkanzija għandu jżomm is-suq tiegħu miftuħ għal fornituri ta’ handling lil terzi matul mill-inqas l-ewwel tliet snin wara s-sena li jkun waqa’ taħt il-limitu. Artikolu 7 Għażla ta’ fornituri 1. Il-fornituri awtorizzati li jipprovdu servizzi ta’ groundhandling f’ajruport fejn in-numru tagħhom huwa limitat permezz tal-Artikolu 6 jew l-Artikolu 14 għandhom jintgħażlu skont proċedura ta’ sejħa ta’ offerti trasparenti, mitfuħa u mhux diskriminatorja. 2. L-awtorità li tagħmel is-sejħa għandha tkun (a) il-korp li jmexxi l-ajruport, diment li: – ma jipprovdix servizzi simili ta’ groundhandling; u – ma jkollux kontroll dirett jew indirett fuq kwalunkwe impriża li tipprovdi servizzi bħal dawn; u – ma jkun bl-ebda mod involut f’xi impriża bħal din; (b) fil-każijiet l-oħrajn kollha, awtorità kompetenti indipendenti mill-korp li jmexxi l-ajruport. 3. Il-Kumitat tal-Utenti tal-Ajruport m’għandux ikollu aċċess għall-offerti tal-applikanti fi kwalunkwe stadju tal-proċedura tal-għażla. Il-korp li jmexxi l-ajruport m’għandux ikollu aċċess għall-offerti tal-applikanti fi kwalunkwe stadju tal-proċedura tal-għażla, jekk ma jkunx l-awtorità li tagħmel is-sejħa. 4. Wara li jkun għarraf lill-Kummissjoni, l-Istat Membru kkonċernat jista’ jinkludi fost l-ispeċifikazzjonijiet tas-sejħa għall-offerti obbligu ta’ servizz pubbliku li għandu jiġi sodisfatt mill-fornituri ta’ servizzi ta’ groundhandling fir-rigward ta’ ajruporti li jservu reġjuni periferiċi jew li qegħdin jiżviluppaw li jagħmlu parti mit-territorju tiegħu, meta l-fornituri ma jkunux lesti li jipprovdu servizzi ta’ groundhandling mingħajr appoġġ pubbliku (jiġifieri drittijiet esklussivi jew ħlasijiet ta’ kumpens), iżda meta dawn l-ajruporti jkunu ta’ importanza vitali fir-rigward tal-aċċessibbiltà għall-Istat Membru kkonċernat. Din id-dispożizzjoni hija mingħajr preġudizzju għar-regoli tal-UE dwar l-Għajnuna mill-Istat. 5. Is-sejħa għall-offerti għandha tiġi mnedija u ppubblikata f’Il-Ġurnal Uffiċjali tal-Unjoni Ewropea. 6. L-għażla tal-fornituri mill-awtorità li tagħmel is-sejħa għandha ssir f’żewġ stadji: (a) proċedura ta’ kwalifika biex tiġi eżaminata l-adattabbiltà tal-applikanti; u (b) proċedura ta’ għoti sabiex jintgħażel/jintgħażlu (i)l-fornitur(i) awtorizzat(i). Artikolu 8 Proċedura ta’ kwalifika 1. Fil-proċedura ta’ kwalifika, l-awtorità li tagħmel is-sejħa għandha tivverifika li l-applikanti jissodisfaw numru ta’ kriterji minimi. L-awtorità li tagħmel is-sejħa għandha tistabbilixxi dawn il-kriterji minimi wara li tikkonsulta lill-Kumitat tal-Utenti tal-Ajruport u lill-korp li jmexxi l-ajruport, jekk dan tal-aħħar ma jkunx l-awtorità li tagħmel is-sejħa. 2. Il-kriterji minimi għandhom jinkludu dawn li ġejjin: (a) l-applikant għandu approvazzjoni valida maħruġa skont il-kapitolu IV dwar il-Proċeduri ta’ Approvazzjoni; (b) l-applikant juri l-abbiltà tiegħu u jimpenja ruħu bil-miktub li japplika d-dispożizzjonijiet u r-regoli rilevanti, inklużi l-liġijiet applikabbli dwar ix-xogħol, il-ftehimiet kollettivi applikabbli, ir-regoli ta’ kondotta fl-ajruport u r-rekwiżiti ta’ kwalità fl-ajruport. 3. L-awtorità li tagħmel is-sejħa għandha tagħżel fost l-applikanti dawk li jissodisfaw il-kriterji tal-proċedura ta’ kwalifika. Artikolu 9 Proċedura ta’ għoti 1. Fil-proċedura ta’ għoti l-awtorità li tagħmel is-sejħa għandha tagħżel fornitur fost l-applikanti magħżula u tagħti l-awtorizzazzjoni lil dan il-fornitur wara li tikkonsulta mal-Kumitat tal-Utenti tal-Ajruport u mal-korp li jmexxi l-ajruport, jekk dan tal-aħħar ma jkunx l-awtorità li tagħmel is-sejħa. 2. L-għażla tal-fornitur għall-għoti tal-awtorizzazzjoni għandha tkun ibbażata fuq tqabbil tal-offerti tal-applikanti ma’ lista ta’ kriterji ta’ għoti. Il-kriterji tal-għoti għandhom ikunu rilevanti, oġġettivi, trasparenti u mhux diskriminatorji. L-awtorità li tagħmel is-sejħa għandha tistabbilixxi l-kriterji tal-għoti wara li tikkonsulta mal-Kumitat tal-Utenti tal-Ajruport u mal-korp li jmexxi l-ajruport, jekk dan tal-aħħar ma jkunx l-awtorità li tagħmel is-sejħa. 3. Il-kriterji ta’ għoti għandhom jinkludu dan li ġej: (a) konsistenza u kredibbiltà tal-pjan ta’ negozju kif ivvalutati fuq il-bażi ta’ mudelli ta’ kalkolazzjonijiet tal-ispejjeż; (b) livell ta’ kwalità tal-operazzjonijiet kif ivvalutata fuq il-bażi ta’ skeda ta’ titjiriet rappreżentattiva inkluż, fejn ikun rilevanti, l-użu effiċjenti tal-persunal u tat-tagħmir, l-aħħar aċċettazzjoni ta’ bagolli u merkanzija, ħinijiet ta’ kunsinna għall-bagolli u l-merkanzija u l-ħinijiet massimi ta’ tibdil; (c) l-adegwatezza tar-riżorsi materjali f’dak li jirrigwarda d-disponibbiltà tat-tagħmir u l-kompatibbiltà tat-tagħmir mal-ambjent; (d) l-adegwatezza ta’ riżorsi umani f’dak li jirrigwarda l-esperjenza tal-ħaddiema u l-adegwatezza tal-programm ta’ taħriġ/ kwalifiki; (e) il-kwalità tat-teknoloġija tal-informazzjoni u tal-komunikazzjoni; (f) il-kwalità tal-ippjanar organizzativ; (g) il-prestazzjoni ambjentali. 4. L-ippeżar relattiv tal-kriterji ta’ għoti għandu jidher fis-sejħa għall-offerti u d-dokumenti rilevanti. Medda ta’ punti b’firxa massima xierqa għandha tkun applikata għal kull kriterju ta’ għoti. L-awtorità li tagħmel is-sejħa tista’ tistabbilixxi għadd minimu ta’ punti li l-applikant li jirbaħ l-offerta għandu jilħaq għal ċerti kriterji ta’ għoti speċifiċi. L-istabbiliment ta’ għadd minimu ta’ punti m’għandux ikun diskriminatorju u għandu jkun iddikjarat b’mod ċar fis-sejħa għall-offerti u fid-dokumenti rilevanti. L-awtorità li tagħmel is-sejħa ma tista’ tħassar l-ebda kriterju ta’ għoti, iżżid oħrajn jew tissuddividi dawk stabbiliti fil-bidu fis-sejħa għall-offerti. 5. L-awtorizzazzjoni għall-għoti ta’ servizzi ta’ groundhandling fl-ajruport rispettiv għandha tingħata lill-applikant li jikseb l-akbar għadd ta’ punti filwaqt li jissodisfa wkoll kwalunkwe għadd minimu ta’ punti meħtieġa għal ċerti kriterji ta’ għoti. 6. L-utenti tal-ajruport li japplikaw sabiex jipprovdu handling lil partijiet terzi jew li jimmaniġġjaw is-servizzi huma stess m’għandhomx jiġu kkonsultati fil-proċedura tal-għoti. 7. L-awtorità li tagħmel is-sejħa għandha tiżgura li d-deċiżjoni tal-għoti u r-raġunijiet għal din id-deċiżjoni jiġu ppubblikati. Artikolu 10 Perjodu ta’ għażla u terminazzjoni tal-attività 1. Il-fornituri ta’ servizzi ta’ groundhandling għandhom ikunu awtorizzati għal perjodu minimu ta’ seba’ snin u perjodu massimu ta’ għaxar snin ħlief fil-każ ta’ eżenzjonijiet għall-ftuħ ta’ self-handling u groundhandling għal partijiet terzi kif ipprovdut fl-Artikolu 14 (1). Il-perjodu eżatt li għalih il-fornituri huma awtorizzati u d-data tal-bidu tal-operazzjonijiet għandhom jiġu indikati b’mod ċar fis-sejħa għall-offerti. 2. Fornitur ta’ servizzi ta’ groundhandling għandu jibda jipprovdi s-servizzi fi żmien xahar mid-data tal-bidu indikata fis-sejħa għall-offerti. L-awtorità li tagħmel is-sejħa tista’, f’każijiet debitament ġustifikati, fuq it-talba tal-fornitur tas-servizzi ta’ groundhandling u wara li tikkonsulta mal-Kumitat tal-Utenti tal-Ajruport, ittawwal dan il-perjodu għal massimu ta’ sitt xhur. Wara li jintemm dan il-perjodu, l-awtorizzazzjoni ma tibqax valida. 3. L-awtorità li tagħmel is-sejħa għandha tantiċipa t-tmiem tal-perjodu ta’ awtorizzazzjoni u għandha tiżgura li kwalunkwe fornitur magħżul wara sejħa ġdida għall-offerti jkun awtorizzat li jibda l-operazzjonijiet tiegħu fil-jum ta’ wara l-aħħar jum tal-perjodu ta’ awtorizzazzjoni tal-fornitur(i) magħżul(a) ta’ qabel. 4. Meta fornitur ta’ servizzi ta’ groundhandling iwaqqaf l-attività tiegħu qabel it-tmiem tal-perjodu li għalih kien awtorizzat, il-fornitur għandu jkun sostitwit fuq il-bażi tal-proċedura ta’ għażla deskritta fl-Artikoli 7, 8, 9 u f’dan l-Artikolu. Kull fornitur li jwaqqaf l-attività tiegħu għandu jgħarraf lill-awtorità rilevanti li tkun għamlet is-sejħa dwar l-intenzjoni tiegħu li jtemm l-attività suffiċjentement qabel u mill-inqas sitt xhur qabel iħalli l-ajruport. Jistgħu jkunu imposti multi fuq il-fornitur jekk ma jgħarrafx lill-awtorità li tagħmel is-sejħa biżżejjed bil-quddiem sakemm il-fornitur ma jkunx jista’ juri force majeure. 5. Meta fornitur iwaqqaf l-attività tiegħu qabel it-tmiem tal-perjodu li għalih kien awtorizzat u ma jħallix żmien biżżejjed lill-awtorità li tagħmel is-sejħa sabiex tagħżel fornitur ġdid qabel iħalli l-ajruport, bir-riżultat li jkun hemm monopolju temporanju għal ċerti servizzi ta’ groundhandling f’dan l-ajruport, l-Istat Membru għandu għal perjodu ta’ żmien limitat li ma jaqbiżx l-għaxar xhur jawtorizza fornitur ta’ servizzi ta’ groundhandling li jipprovdi servizzi ta’ groundhandling fl-ajruport mingħajr ma jirrikorri għall-proċedura tal-għażla stipulata fl-Artikoli 7, 8, 9 u f’dan l-Artikolu. Jekk l-Istat Membru ma jirnexxilux isib fornitur ta’ servizzi ta’ groundhandling għal dan il-perjodu ta’ żmien limitat, l-Istat Membru għandu jirregola l-prezzijiet ta’ dawk is-servizzi ta’ groundhandling li għalihom jeżisti monopolju temporanju sakemm fornitur ieħor jibda jipprovdi dawn is-servizzi ta’ groundhandling fl-ajruport. 6. L-awtorità li tagħmel is-sejħa għandha tinforma lill-Kumitat tal-Utenti tal-Ajruport u, jekk applikabbli, lill-korp li jmexxi l-ajruport dwar id-deċiżjonijiet meħuda taħt l- Artikoli 7, 8 u 9 kif ukoll taħt dan l-Artikolu. 7. L-Artikoli 7, 8 u 9 kif ukoll id-dispożizzjonijiet ta’ dan l-Artikolu m’għandhomx japplikaw għall-għoti ta’ kuntratti pubbliċi u konċessjonijiet li huma rregolati minn dispożizzjonijiet differenti tal-liġi tal-Unjoni. Artikolu 11 Il-korp li jmexxi l-ajruport bħala fornitur ta’ servizzi ta’ groundhandling 1. Meta n-numru ta’ fornituri ta’ servizzi ta’ groundhandling ikun limitat skont l-Artikolu 6, il-korp li jmexxi l-ajruport jista’ jipprovdi servizzi ta’ groundhandling huwa nnifsu mingħajr ma jkun soġġett għall-proċedura ta’ għażla stipulata fl-Artikoli 7 sa 10. Bl-istess mod, dan jista’, mingħajr ma jsegwi din il-proċedura, jawtorizza impriża sabiex tipprovdi servizzi ta’ groundhandling fl-ajruport ikkonċernat: (a) jekk jikkontrolla lil dik l-impriża direttament jew indirettament; (b) jekk l-impriża tikkontrollah direttament jew indirettament. 2. Meta korp li jmexxi ajruport u li jipprovdi servizzi ta’ groundhandling skont il-paragrafu (1) ma jibqax jissodisfa l-kundizzjonijiet tal-paragrafu (1), dan il-fornitur jista’ jkompli jipprovdi servizzi ta’ groundhandling għal perjodu ta’ ħames snin mingħajr ma jkun soġġett għall-proċedura ta’ għażla stipulata fl-Artikoli 7 sa 10. Fl-aħħar ta’ dan il-perjodu ta’ ħames snin, il-fornitur għandu jinforma lill-awtorità rilevanti li tagħmel is-sejħa biżżejjed bil-quddiem u mill-inqas sitt xhur qabel jiskadi l-perjodu ta’ ħames snin. Jistgħu jkunu imposti multi fuq il-fornitur jekk ma jgħarrafx lill-awtorità li tagħmel is-sejħa biżżejjed bil-quddiem sakemm il-fornitur ma jkunx jista’ juri force majeure. Jekk il-fornitur iwaqqaf l-attività tiegħu qabel jintemm il-perjodu ta’ ħames snin, għandhom japplikaw l-Artikoli 10 (4) u 10 (5). Artikolu 12 Salvagwardja tad-drittijiet tal-impjegati fil-każ ta’ trasferiment tal-persunal għal servizzi soġġetti għal restrizzjonijiet fuq l-aċċess għas-suq 1. Dan l-Artikolu japplika biss għal servizzi ta’ groundhandling li għalihom l-Istat Membru kkonċernat ikun illimita n-numru ta’ fornituri skont l-Artikolu 6 jew 14. 2. Meta, wara l-proċedura ta’ għażla stipulata fl-Artikoli 7 sa 10, fornitur ta’ servizzi ta’ groundhandling imsemmi fil-paragrafu 1 jitlef l-awtorizzazzjoni tiegħu li jipprovdi dawn is-servizzi, l-Istati Membri jistgħu jitolbu lill-fornitur(i) ta’ servizzi ta’ groundhandling li sussegwentement jipprovdu dawn is-servizzi sabiex jagħtu lill-persunal impjegat qabel biex jipprovdi dawn is-servizzi d-drittijiet li kienu jkunu intitolati għalihom li kieku ġew trasferiti skont it-tifsira tad-Direttiva tal-Kunsill 2001/23/KE[17]. 3. L-Istati Membri għandhom jillimitaw ir-rekwiżit fil-paragrafu (2) għall-impjegati tal-fornitur preċedenti li jkunu involuti fil-għoti ta’ servizzi li għalihom il-fornitur preċedenti tilef l-awtorizzazzjoni, u li volontarjament jaċċettaw li jiġu impjegati mill-fornitur(i) (i)l-ġdid/ġodda. 4. L-Istati Membri għandhom jillimitaw ir-rekwiżit fil-paragrafu (2) b’mod li jkun proporzjonat mal-volum tal-attività effettivament trasferita lill-fornitur(i) l-ieħor/oħrajn. 5. Meta Stat Membru jimponi rekwiżit kif imsemmi fil-paragrafu (2), id-dokumenti tas-sejħa għall-offerti għall-proċedura ta’ għażla stipulata fl-Artikoli 7 sa 10 għandhom jelenkaw lill-persunal ikkonċernat u jagħtu d-dettalji rilevanti tad-drittijiet kuntrattwali tal-impjegati u l-kundizzjonijiet li taħthom l-impjegati jkunu meqjusa marbutin mas-servizzi inkwistjoni. 6. Meta fornitur ta’ servizzi ta’ groundhandling ma jkomplix jipprovdi servizzi ta' groundhandling lil utent tal-ajruport li jikkostitwixxu parti sinifikanti mill-attivitajiet ta' groundhandling ta' dan il-fornitur f'każijiet li mhumiex koperti mill-paragrafu (2), jew meta utent tal-ajruport li jimmaniġġja s-servizzi huwa stess jiddeċiedi li ma jkomplix jimmaniġġja s-servizzi huwa stess, l-Istati membri jistgħu jesiġu li l-fornitur(i) tas-servizzi ta’ groundhandling jew l-utent tal-ajruport li jimmaniġġja s-servizzi huwa stess li jipprovdi dawn is-servizzi sussegwentement li jagħti lill-persunal impjegat qabel biex jipprovdi dawn is-servizzi d-drittijiet li kienu jkunu intitolati għalihom li kieku ġew trasferiti skont it-tifsira tad-Direttiva tal-Kunsill 2001/23/KE. 7. L-Istati Membri għandhom jillimitaw ir-rekwiżit fil-paragrafu (6) għall-impjegati tal-fornitur preċedenti li jkunu involuti fl-għoti ta’ servizzi ta’ groundholding li l-fornitur preċedenti ma jibqax jipprovdi, u li volontarjament jaċċettaw li jiġu impjegati mill-fornitur(i) (i)l-ġdid/ġodda. 8. L-Istati Membri għandhom jillimitaw ir-rekwiżit fil-paragrafu (6) għall-impjegati tal-utent tal-ajruport li jimmaniġġja s-servizzi huwa stess li jkunu involuti fl-għoti ta’ servizzi ta’ groundholding li għalihom l-utent tal-ajruport li jimmaniġġja s-servizzi huwa stess jiddeċiedi li ma jkomplix jimmaniġġja s-servizzi huwa stess, u li volontarjament jaċċettaw li jiġu impjegati mill-fornitur(i) jew l-utent tal-ajruport li jimmaniġġja s-servizzi huwa stess (i)l-ġdid/ġodda. 9. L-Istati Membri għandhom jillimitaw ir-rekwiżit fil-paragrafu (6) b’mod li jkun proporzjonat mal-volum tal-attività effettivament trasferita lill-fornitur l-ieħor jew lill-utent tal-ajruport li jimmaniġġja s-servizzi huwa stess. 10. L-Istati Membri jistgħu jafdaw lill-amministraturi u lill-ħaddiema tal-livell xieraq bl-inkarigu li jiddefinixxu, permezz ta’ ftehim negozjat, l-arranġamenti prattiċi għall-implimentazzjoni ta’ dan l-Artikolu. 11. L-Istati Membri għandhom jgħarrfu lill-Kummissjoni dwar kwalunkwe miżura meħuda skont dan l-Artikolu. Artikolu 13 Ajruporti fuq gżejjer Għall-għażla ta’ fornituri ta’ servizzi ta’ groundhandling f’ajruport kif ipprovdut fl-Artikoli 7 sa 10, Stat Membru jista’ jestendi obbligu ta’ servizz pubbliku għal ajruporti oħrajn f’dak l-Istat Membru sakemm: (a) dawn l-ajruporti jkunu jinsabu fuq gżejjer fl-istess reġjun ġeografiku; u (b) kull wieħed minn dawn l-ajruporti jkollu volum ta’ traffiku ta’ mhux inqas minn 100 000 moviment ta’ passiġġieri fis-sena; (c) din l-estensjoni tkun approvata mill-Kummissjoni. Id-deċiżjoni dwar l-approvazzjoni tal-estensjoni tikkostitwixxi att ta’ implimentazzjoni li għandu jiġi adottat skont il-proċedura ta’ konsulenza msemmija fl-Artikolu 43 (2). Din id-dispożizzjoni hija mingħajr preġudizzju għar-regoli tal-UE dwar l-Għajnuna mill-Istat. Sezzjoni 3 Eżenzjonijiet għal self-handling u għal groundhandling lil partijiet terzi Artikolu 14 Eżenzjonijiet 1. Fejn f’ajruport, minħabba restrizzjonijiet speċifiċi ta’ nuqqas ta’ spazju jew kapaċità disponibbli, li jinħolqu b’mod partikolari minn konġestjoni u mir-rata ta’ utilizzazzjoni tas-superfiċje, jagħmluha impossibbli li jinfetaħ is-suq u/jew jiġi implimentat self-handling sal-grad ipprovdut f’dan ir-Regolament, l-Istat Membru kkonċernat jista’ jiddeċiedi: (a) li jillimita n-numru ta’ fornituri għal mhux inqas minn tnejn għall-waħda jew iżjed mill-kategoriji ta’ servizzi ta’ groundhandling ħlief għal dawk imsemmija fl-Artikolu 6 (2) fl-ajruport kollu jew parti minnu, fejn f’dan il-każ għandu japplika l-Artikolu 6 (3); (b) li jirriżerva għal fornitur wieħed, waħda jew aktar mill-kategoriji ta’ servizzi ta’ groundhandling imsemmija fl-Artikolu 6 (2) għall-ajruporti li t-traffiku annwali tagħhom m’huwiex inqas minn żewġ miljun passiġġier fis-sena jew 50 000 tunnellata ta’ merkanzija; (c) li jillimita għal fornitur wieħed jew tnejn, waħda jew aktar mill-kategoriji ta’ servizzi ta’ groundhandling imsemmija fl-Artikolu 6 (2) għall-ajruporti li t-traffiku annwali tagħhom m’huwiex inqas minn ħames miljun passiġġier jew 100 000 tunnellata ta’ merkanzija, fejn fil-każ ta’ limitazzjoni għal żewġ fornituri għandu japplika l-Artikolu 6 (3); (d) li jirriżerva s-self-handling kif imsemmi fl-Artikolu (5) għal numru limitat ta’ utenti tal-ajruport, sakemm dawk l-utenti jintgħażlu fuq il-bażi ta’ kriterji rilevanti, oġġettivi, trasparenti u mhux diskriminatorji. 2. L-eżenzjonijiet kollha permezz tal-paragrafu 1 għandhom: (a) jispeċifikaw il-kategorija jew kategoriji ta’ servizzi ta’ groundhandling li għalihom tkun ingħatat l-eżenzjoni u r-restrizzjonijiet speċifiċi ta’ spazju jew kapaċità disponibbli li tiġġustifikahom; (b) ikunu akkumpanjati minn pjan ta’ miżuri xierqa biex jingħelbu dawn ir-restrizzjonijiet. 3. L-eżenzjonijiet m’għandhomx: (a) iwasslu għal distorsjonijiet fil-kompetizzjoni bejn il-fornituri ta’ servizzi ta’ groundhandling u/jew l-utenti tal-ajruport li jimmaniġġjaw is-servizzi huma stess; (b) idumu aktar minn kemm meħtieġ. 4. L-Istati Membri għandhom jinnotifikaw lill-Kummissjoni, mill-inqas sitt xhur qabel ma tidħol fis-seħħ, rigward kwalunkwe eżenzjoni li jkollhom il-ħsieb li jagħtu skont il-paragrafu (1) u rigward ir-raġunijiet li jiġġustifikawha. 5. Malli tirċievi n-notifikazzjoni, il-Kummissjoni għandha tippubblika sommarju tad-deċiżjonijiet tal-eżenzjonijiet li tkun ġiet nnotifikata bihom f’Il-Ġurnal Uffiċjali tal-Unjoni Ewropea u għandha tistieden lill-partijiet interessati sabiex jibagħtu l-kummenti tagħhom. 6. Il-Kummissjoni għandha teżamina mill-qrib id-deċiżjonijiet ta’ eżenzjoni nnotifikati mill-Istati Membri. Għal dak il-għan il-Kummissjoni għandha tagħmel analiżi dettaljata tas-sitwazzjoni u studju tal-miżuri xierqa nnotifikati mill-Istat Membru biex tivverifika li r-restrizzjonijiet allegati jeżistu u li huwa impossibbli li jinfetaħ is-suq u/jew jiġi implimentat is-self-handling sal-grad ipprovdut minn dan ir-Regolament. 7. Minbarra dak l-eżami u wara li tikkonsulta mal-Istat Membru konċernat, il-Kummissjoni tista’ tapprova d-deċiżjoni tal-Istat Membru jew topponiha jekk tqis li ma jkunx ġie ppruvat li r-restrizzjonijiet allegati jeżistu jew li mhumiex daqshekk gravi li jiġġustifikaw l-eżenzjoni. Wara li tikkonsulta mal-Istat Membru kkonċernat, il-Kummissjoni tista’ wkoll teħtieġ li l-Istat Membru jemenda l-firxa tal-eżenzjoni jew jillimitaha għal dawk il-partijiet tal-ajruport fejn ikun ġie ppruvat li jeżistu r-restrizzjonijiet allegati. 8. Id-deċiżjoni tal-Kummissjoni għandha tittieħed mhux aktar tard minn sitt xhur wara n-notifika sħiħa mill-Istat Membru u għandha tkun ippubblikata f’Il-Ġurnal Uffiċjali tal-Unjoni Ewropea. 9. Id-deċiżjonijiet ta’ implimentazzjoni msemmija fil-paragrafi (7) u (8) ta’ dan l-Artikolu għandhom jiġu adottati skont il-proċedura ta’ konsulenza msemmija fl-Artikolu 43 (2). 10. Eżenzjonijiet mogħtija minn Stat Membru skont il-paragrafu (1) m’għandhomx idumu aktar minn tliet snin ħlief għall-eżenzjonijiet mogħtija skont il-paragrafu 1 (b) u (c). Mhux aktar tard minn sitt xhur qabel it-tmiem ta’ dak il-perjodu, l-Istat Membru għandu jieħu deċiżjoni ġdida dwar kull talba għal eżenzjoni, li għandha wkoll tkun soġġetta għad-dispożizzjonijiet ta’ dan l-Artikolu. 11. L-eżenzjonijiet mogħtija mill-Istati Membri skont il-paragrafi (1) (b) u (c) m’għandhomx idumu aktar minn sentejn. Madankollu, Stat Membru jista’ f’konformità mal-konsiderazzjonijiet imsemmija fil-paragrafu (1), jitlob li dak il-perjodu jiġi mtawwal b’perjodu wieħed ta’ sentejn. Il-Kummissjoni għandha tiddeċiedi dwar dik it-talba. Id-deċiżjoni ta’ implimentazzjoni għandha tkun adottata skont il-proċedura ta’ konsulenza msemmija fl-Artikolu 43 (2). Artikolu 15 Konsultazzjonijiet mal-fornituri ta’ servizzi ta’ groundhandling u mal-utenti tal-ajruport Il-korp li jmexxi l-ajruport għandu jorganizza proċedura għal konsultazzjoni dwar l-applikazzjoni ta’ dan ir-Regolament bejnu u bejn il-Kumitat tal-Utenti tal-Ajruport u l-impriżi li jipprovdu s-servizzi ta’ groundhandling. Din il-konsultazzjoni għandha tkopri, fost affarijiet oħra, il-prezz ta’ dawk is-servizzi ta’ groundhandling li għalihom ingħatat eżenzjoni skont l-Artikolu 14 (1) (b) u (c) u l-organizzazzjoni tal-forniment ta’ dawk is-servizzi. Għandha ssir laqgħa ta’ konsultazzjoni mill-inqas darba fis-sena. Il-korp li jmexxi l-ajruport għandu jżomm rekord ta’ dik il-laqgħa li jintbgħat lill-Kummissjoni fuq talba tagħha. Kapitolu IV — Proċeduri ta’ approvazzjoni Artikolu 16 Rekwiżit biex tinkiseb l-approvazzjoni xierqa rikonoxxuta fl-Istati Membri kollha tal-UE 1. Fl-ajruporti li t-traffiku annwali tagħhom ma kienx ta’ inqas minn żewġ miljun moviment ta’ passiġġieri jew 50 000 tunnellata ta’ merkanzija għal mill-inqas tliet snin konsekuttivi, l-ebda impriża m’għandha titħalla tipprovdi servizzi ta’ groundhandling kemm bħala fornitur ta’ servizzi ta’ groundhandling kif ukoll bħala utent li jimmaniġġja s-servizzi huwa stess sakemm ma tkunx ingħatat l-approvazzjoni xierqa. Impriża li tissodisfa r-rekwiżiti ta’ dan il-Kapitolu għandha tkun intitolata li tirċievi approvazzjoni. 2. Kull Stat Membru għandu jaħtar awtorità kompetenti (‘awtorità ta’ approvazzjoni’) indipendenti minn kull korp li jmexxi l-ajruport li tkun inkarigata sabiex toħroġ l-approvazzjonijiet għall-għoti ta’ servizzi ta’ groundhandling. 3. L-awtorità ta’ approvazzjoni m’għandhiex tagħti approvazzjonijiet jew iżżommhom fis-seħħ meta xi wieħed mir-rekwiżiti ta’ dan il-Kapitolu ma jiġix osservat. Artikolu 17 Kundizzjonijiet għall-għoti tal-approvazzjoni 1. Impriża għandha tingħata approvazzjoni mill-awtorità ta’ approvazzjoni ta’ Stat Membru diment li: (a) din tkun stabbilita u rreġistrata fi Stat Membru; (b) l-istruttura tal-kumpanija tagħha tippermetti lill-awtorità ta’ approvazzjoni li timplimenta d-dispożizzjonijiet ta’ dan il-Kapitolu; (c) tikkonforma mal-kundizzjonijiet finanzjarji speċifikati fl-Artikolu 18; (d) tikkonforma mal-prova ta’ reputazzjoni tajba speċifikata fl-Artikolu 19; (e) tikkonforma mar-rekwiżit ta’ kwalifika tal-persunal speċifikat fl-Artikolu 20; (f) tikkonforma mar-rekwiżiti fir-rigward ta’ manwal tal-operazzjonijiet speċifikat fl-Artikolu 21; (g) tikkonforma mar-rekwiżiti ta’ assigurazzjoni speċifikati fl-Artikolu 22. 2. Il-paragrafu (1) (a), (c), u (d) m’għandux japplika għall-utenti tal-ajruport li jimmaniġġjaw is-servizzi huma stess li ma jipprovdux servizzi ta’ groundhandling lil partijiet terzi. L-utenti tal-ajruport li ngħataw approvazzjoni għas-self-handling m’għandhomx ikunu awtorizzati li jipprovdu handling lil partijiet terzi fuq il-bażi ta’ din l-approvazzjoni. 3. Impriża li tapplika għal approvazzjoni jew li tkun kisbet approvazzjoni għandha tosserva d-dispożizzjonijiet nazzjonali li jirrigwardaw il-protezzjoni soċjali, il-ħarsien tal-ambjent u s-sikurezza fl-ajruport tal-Istati Membri kollha li topera fihom. Artikolu 18 Kundizzjonijiet finanzjarji għall-għoti tal-approvazzjoni 1. Impriża li tapplika għal approvazzjoni m’għandhiex tkun f’insolvenza jew fi proċeduri simili jew f’falliment. 2. L-awtorità ta’ approvazzjoni għandha tivvaluta bir-reqqa jekk impriża li tkun qiegħda tapplika għal approvazzjoni tistax turi li: (a) tista’ tissodisfa fi kwalunkwe ħin l-obbligi attwali u possibbli tagħha stabbiliti permezz ta’ assunzjonijiet realistiċi, għal perjodu ta’ 24 xahar mill-bidu tal-operazzjonijiet; u (b) tista’ tkopri l-ispejjeż fissi u dawk operattivi tagħha li jsiru minħabba l-operazzjonijiet skont il-pjan ta’ negozju tagħha u stabbiliti permezz ta’ assunzjonijiet realistiċi, għal perjodu ta’ tliet xhur mill-bidu tal-operazzjonijiet, mingħajr ma jiġi kkunsidrat kwalunkwe dħul mill-operazzjonijiet tagħha. 3. Għall-finijiet tal-valutazzjoni msemmija fil-paragrafu (1), kull applikant għandu jissottometti l-kontijiet verifikati tiegħu għas-sentejn finanzjari preċedenti. 4. Għall-finijiet tal-valutazzjoni msemmija fil-paragrafu (2), kull applikant għandu jissottometti pjan ta’ negozju għal, mill-inqas, l-ewwel tliet snin tal-operat. Il-pjan ta’ negozju għandu jagħti dettalji wkoll dwar ir-rabtiet finanzjarji tal-applikant ma’ kwalunkwe attività kummerċjali oħra li fiha l-applikant huwa involut kemm direttament kif ukoll permezz ta’ impriżi relatati. L-applikant għandu jipprovdi wkoll l-informazzjoni rilevanti kollha, b’mod partikolari din id-dejta: (a) karta tal-bilanċ ipproġettata, inkluż kont tal-qligħ u t-telf, għat-tliet snin ta’ wara; (b) dikjarazzjonijiet tal-likwidità pproġettati u pjanijiet ta’ likwidità għall-ewwel tliet snin tal-operat; (c) dettalji dwar il-finanzjament tax-xiri/tal-kiri tat-tagħmir inkluż, fil-każ tal-kiri, it-termini u l-kundizzjonijiet ta’ kull kuntratt, jekk ikunu rilevanti. Artikolu 19 Prova ta’ reputazzjoni tajba 1. Impriża li tapplika għal approvazzjoni għandha tipprovdi prova li ħallset it-taxxi tagħha u l-kontribuzzjonijiet tas-sigurtà soċjali fl-aktar sena reċenti, għall-Istati Membri li fihom twettaq attività jew, fil-każ li ma twettaq l-ebda attività fl-Unjoni, għall-pajjiż ta’ oriġini tagħha. 2. L-impriża għandha tagħti wkoll prova li l-persuni li kontinwament u effettivament sejrin ikunu jmexxu l-operazzjonijiet tal-impriża huma ta’ reputazzjoni tajba jew li ma ġewx iddikjarati falluti. L-awtorità ta’ approvazzjoni għandha taċċetta bħala prova suffiċjenti fir-rigward ta’ ċittadini tal-Istati Membri, il-produzzjoni ta’ dokumenti maħruġa mill-awtoritajiet kompetenti fl-Istat Membru li fih hija stabbilita u rreġistrata l-impriża jew l-Istat Membru fejn il-persuna għandha r-residenza permanenti tagħha, u li juru li dawk ir-rekwiżiti huma ssodisfati. 3. Meta l-Istat Membru li fih hija stabbilita u rreġistrata l-impriża jew l-Istat Membru fejn il-persuna għandha r-residenza permanenti tagħha ma joħroġx id-dokumenti msemmija fil-paragrafu (2), dawn id-dokumenti għandhom jiġu sostitwiti minn dikjarazzjoni fuq ġurament jew — fi Stati Membri fejn m’hemmx dispożizzjoni għad-dikjarazzjoni fuq ġurament — minn dikjarazzjoni solenni magħmula mill-persuna kkonċernata quddiem awtorità ġudizzjarja jew awtorità amministrattiva kompetenti jew, fejn xieraq, nutar jew korp professjonali kkwalifikat tal-Istat Membru li fih hija stabbilita u rreġistrata l-impriża jew tal-Istat Membru fejn il-persuna għandha r-residenza permanenti tagħha. Din l-awtorità, dan in-nutar jew korp professjonali kkwalifikat għandu joħroġ ċertifikat li jattesta l-awtentiċità tad-dikjarazzjoni fuq ġurament jew tad-dikjarazzjoni solenni. Artikolu 20 Kwalifika tal-persunal Impriża li tapplika għal approvazzjoni għandha turi li l-impjegati tagħha għandhom il-kwalifika, l-esperjenza professjonali u t-tul ta’ servizz meħtieġa għat-twettiq tal-attività li qiegħda tapplika għaliha. Artikolu 21 Manwal tal-operazzjonijiet Impriża li tapplika għal approvazzjoni għandha tipprovdi manwal tal-operazzjonijiet għall-attivitajiet rilevanti li għandu jkun fih din l-informazzjoni li ġejja: (a) ċart tal-organizzazzjoni, il-persunal ta’ ġestjoni, deskrizzjoni tar-responsabbiltajiet u l-kompiti, ir-responsabbiltà; (b) il-kapaċità biex topera b’sigurtà fl-ambjent ta’ ajruport; (c) il-politika dwar it-tagħmir; (d) ir-rekwiżiti ta’ kwalifiki għall-persunal kif ukoll ir-rekwiżiti korrispondenti ta’ taħriġ u pjan ta’ taħriġ; (e) il-proċeduri ta’ ġestjoni tas-sigurtà u tal-kwalità; (f) proċeduri ta’ handling standard, inkluża l-koordinazzjoni mal-utenti tal-ajruport u mal-korpi li jmexxu l-ajruport, il-koordinazzjoni tal-attivitajiet u proċeduri ta’ handling speċifiċi relatati ma’ klijenti speċifiċi; (g) il-politika ta’ rispons f’każi ta’ emerġenza; (h) il-proċeduri ta’ ġestjoni tas-sikurezza. Artikolu 22 Rekwiżiti ta’ assigurazzjoni 1. Il-fornituri ta’ servizzi ta’ groundhandling u l-utenti tal-ajruport li jimmaniġġjaw is-servizzi huma stess fl-Unjoni għandhom ikunu assigurati fir-rigward tar-responsabbiltà tagħhom għall-ħsara speċifika għall-groundhandling ikkawżata fit-territorju ta’ Stat Membru u li għaliha jeżisti dritt għal kumpens. 2. Il-Kummissjoni għandu jkollha s-setgħa li tispeċifika aktar dettalji dwar ir-rekwiżiti tal-assigurazzjoni u l-ammonti minimi permezz ta’ att delegat f’konformità mal-Artikolu 42. Artikolu 23 Il-validitàtal-approvazzjoni 1. Approvazzjoni għandha tkun valida għal perjodu ta’ ħames snin. 2. Approvazzjoni għandha tkun valida għall-kategoriji u/jew għall-kategoriji sekondarji speċifikati fl-approvazzjoni. 3. Il-fornitur ta’ servizzi ta’ groundhandling għandu f’kull ħin ikun jista’ juri fuq talba lill-awtorità ta’ approvazzjoni kompetenti li huwa jissodisfa r-rekwiżiti kollha ta’ dan il-Kapitolu. 4. L-awtorità ta’ approvazzjoni għandha tissorvelja l-konformità mar-rekwiżiti ta’ dan il-Kapitolu. Hija għandha fi kwalunkwe każ tirrevedi l-konformità ma’ dawk ir-rekwiżiti f’dawn il-każijiet li ġejjin: (a) meta jkun hemm suspett ta’ problema potenzjali; jew (b) fuq talba ta’ awtorità ta’ approvazzjoni ta’ Stat Membru ieħor; jew (c) fuq talba tal-Kummissjoni. 5. L-approvazzjoni għandha tiġi sottomessa mill-ġdid għal approvazzjoni ġdida meta impriża tal-groundhandling: (a) ma tkunx bdiet l-operazzjonijiet fi żmien tnax-il xahar mill-għoti tal-approvazzjoni; jew (b) waqqfet l-operazzjonijiet tagħha għal aktar minn tnax-il xahar. 6. Impriża tal-groundhandling għandha tinnotifika lill-awtorità ta’ approvazzjoni: (a) minn qabel rigward kwalunkwe bidla sostanzjali fl-iskala tal-attivitajiet tagħha; (b) f’każ li tinbeda proċedura ta’ insolvenza għall-impriża. Artikolu 24 Ir-revoka tal-approvazzjoni 1. L-awtorità ta’ approvazzjoni tista’ fi kwalunkwe ħin tirrevoka l-approvazzjoni jekk il-fornitur ta’ servizzi ta’ groundhandling jew l-utent tal-ajruport li jimmaniġġja s-servizzi huwa stess ma jissodisfax, għal raġunijiet dovuti lilu, il-kriterji stipulati f’dan il-Kapitolu. Ir-raġunijiet għar-revoka għandhom ikunu kkomunikati lill-fornitur jew lill-utent tal-ajruport li jimmaniġġja s-servizzi kkonċernat u lill-awtoritajiet ta’ approvazzjoni fl-Istati Membri l-oħrajn. 2. L-awtorità ta’ approvazzjoni għandha tirrevoka l-approvazzjoni jekk il-fornitur ta’ servizzi ta’ groundhandling xjentement jew bi traskuraġni jipprovdi lill-awtorità ta’ approvazzjoni b’informazzjoni falza dwar xi punt importanti. Artikolu 25 Deċiżjonijiet dwar l-approvazzjonijiet 1. L-awtorità ta’ approvazzjoni għandha tieħu deċiżjoni dwar l-applikazzjoni mill-aktar fis possibbli, u mhux aktar tard minn xahrejn wara li tkun inġabret l-informazzjoni kollha, filwaqt li tikkunsidra l-provi kollha disponibbli. Id-deċiżjoni għandha tkun ikkomunikata lill-applikant u lill-awtoritajiet ta’ approvazzjoni fl-Istati Membri l-oħrajn. Rifjut għandu jindika r-raġunijiet għal dan. 2. L-approvazzjoni tista’ tinżamm biss jekk il-fornitur ta’ servizzi ta’ groundhandling jew l-utent tal-ajruport li jimmaniġġja s-servizzi huwa stess ma jissodisfax, għal raġunijiet dovuti lilu, il-kriterji msemmija f’dan il-Kapitolu. 3. Il-proċeduri għall-għoti u għar-revoka tal-approvazzjonijiet għandhom ikunu ppubblikati mill-awtorità ta’ approvazzjoni, li għandha tinforma lill-Kummissjoni dwarhom. Artikolu 26 Ir-rikonoxximent reċiproku tal-approvazzjonijiet Approvazzjoni maħruġa fi Stat Membru f’konformità ma’ dan il-Kapitolu għandha tippermetti lil operatur, li jipprovdi servizzi ta’ groundhandling, kemm bħala fornitur ta’ servizzi ta’ groundhandling kif ukoll bħala utent tal-ajruport li jimmaniġġja s-servizzi huwa stess, fl-Istati Membri kollha soġġett għall-kundizzjonijiet stipulati fl-approvazzjoni u mingħajr preġudizzju għal-limitazzjonijiet dwar l-aċċess għas-suq skont l-Artikoli 6 u 14. Kapitolu V — Obbligi tal-korpi li jmexxu l-ajruport u l-infrastruttura ċentralizzata Artikolu 27 Aċċess għal infrastrutturi u installazzjonijiet ċentralizzati 1. Dan l-Artikolu għandu japplika biss għall-ajruporti li t-traffiku annwali tagħhom ma kienx inqas minn żewġ miljun moviment ta’ passiġġieri jew 50 000 tunnellata ta’ merkanzija għal mill-inqas it-tliet snin preċedenti. 2. Il-korp li jmexxi l-ajruport għandu jippubblika lista tal-infrastrutturi ċentralizzati fl-ajruport. 3. Il-ġestjoni tal-infrastrutturi ċentralizzati tista’ tkun riservata għall-korp li jmexxi l-ajruport jew għal korp ieħor, li jista’ jobbliga lill-fornituri ta’ servizzi ta’ groundhandling u lill-utenti tal-ajruport li jimmaniġġjaw is-servizzi huma stess li jużaw dawk l-infrastrutturi. Il-ġestjoni ta’ dawn l-infrastrutturi għandha ssir b’mod trasparenti, oġġettiva u mhux diskriminatorja. 4. Il-korp li jmexxi l-ajruport, jew fejn xieraq l-awtorità pubblika jew kwalunkwe korp ieħor li jikkontrolla lill-korp li jmexxi l-ajruport, għandu jiddeċiedi fuq bażi oġġettiva u wara li jikkonsulta mal-Kumitat tal-Utenti tal-Ajruport u mal-impriżi li jipprovdu servizzi ta’ groundhandling fl-ajruport, dwar l-infrastrutturi li għandhom ikunu ċentralizzati. Il-korp li jmexxi l-ajruport, jew fejn xieraq l-awtorità pubblika jew kwalunkwe korp ieħor li jikkontrolla lill-korp li jmexxi l-ajruport, għandu jiżgura li kwalunkwe infrastruttura jew installazzjoni li taqa’ taħt id-definizzjoni ta’ ‘infrastruttura ċentralizzata’ għandha tissejjaħ bħala tali u li r-rekwiżiti stipulati f’dan il-Kapitolu jkunu ssodisfati għal din l-infrastruttura jew installazzjoni. 5. Meta l-Kumitat tal-Utenti tal-Ajruport ma jaqbilx mad-deċiżjoni tal-korp li jmexxi l-ajruport li jiċċentralizza, jew ma jiċċentralizzax infrastruttura jew mal-għan taċ-ċentralizzazzjoni, dan jista’ jistaqsi lil xi awtorità ta’ superviżjoni indipendenti tal-Istat Membru kkonċernat sabiex tiddeċiedi jekk l-infrastruttura kkonċernata għandhiex tkun ċentralizzata jew le u sa liema punt. 6. Il-fornituri ta’ servizzi ta’ groundhandling u l-utenti tal-ajruport li jimmaniġġjaw is-servizzi huma stess għandu jkollhom aċċess miftuħ għall-infrastrutturi tal-ajruport, l-infrastrutturi ċentralizzati u l-installazzjonijiet tal-ajruport safejn ikun meħtieġ sabiex ikunu jistgħu jwettqu l-attivitajiet tagħhom. Il-korp li jmexxi l-ajruport jew, fejn rilevanti, il-korp li jmexxi l-infrastruttura ċentralizzata jew, fejn xieraq, l-awtorità pubblika jew kwalunkwe korp ieħor li jikkontrolla lill-korp li jmexxi l-ajruport jew, fejn rilevanti, lill-korp li jmexxi l-infrastruttura ċentralizzata, jistgħu jagħmlu dan l-aċċess soġġett għal kundizzjonijiet li jkunu rilevanti, oġġettivi, trasparenti u mhux diskriminatorji. 7. L-ispazju disponibbli għall-groundhandling f’ajruport għandu jinqasam bejn id-diversi fornituri ta’ servizzi ta’ groundhandling u l-utenti tal-ajruport li jimmaniġġjaw is-servizzi huma stess, inklużi operaturi ġodda, safejn ikun meħtieġ għall-eżerċizzju tad-drittijiet tagħhom u jippermetti kompetizzjoni effettiva u ġusta, fuq il-bażi ta’ regoli u kriterji rilevanti, oġġettivi, trasparenti u mhux diskriminatorji. 8. Jekk deċiżjoni dwar l-ambitu tal-infrastruttura ċentralizzata titressaq quddiem awtorità ta’ superviżjoni indipendenti skont il-paragrafu (5) ta’ dan l-Artikolu, għandha tapplika l-proċedura stabbilita fl-Artikolu 6 tad-Direttiva 2009/12/KE. Artikolu 28 Ħlasijiet għall-infrastrutturi u l-installazzjonijiet ċentralizzati 1. Dan l-Artikolu għandu japplika biss għall-ajruporti li t-traffiku annwali tagħhom ma kienx inqas minn żewġ miljun moviment ta’ passiġġieri jew 50 000 tunnellata ta’ merkanzija għal mill-inqas it-tliet snin preċedenti. 2. Meta l-użu tal-infrastrutturi ċentralizzati jew l-installazzjonijiet tal-ajruport ikun soġġett għal xi ħlas, il-korp li jmexxi l-ajruport jew, fejn rilevanti, il-korp li jmexxi l-infrastruttura ċentralizzata għandu jiżgura li l-livell tal-ħlas ikun stabbilit fuq il-bażi ta’ kriterji rilevanti, oġġettivi, trasparenti u mhux diskriminatorji. 3. Il-korp li jmexxi l-ajruport jew, fejn rilevanti, il-korp li jmexxi l-infrastruttura ċentralizzata għandu jkun intitolat li jirkupra l-ispejjeż tagħha u li jagħmel qligħ raġonevoli fuq l-assi mill-ħlasijiet mitluba. Il-ħlasijiet għandhom jikkostitwixxu kumpens għal servizz. 4. Kwalunkwe ħlas kif imsemmi fil-paragrafu (1) għandu jkun stabbilit fil-livell tal-ajruport individwali wara konsultazzjoni mal-Kumitat tal-Utenti tal-Ajruport u mal-impriżi li jipprovdu servizzi ta’ groundhandling fl-ajruport. Il-korp li jmexxi l-ajruport jew, fejn rilevanti, il-korp li jmexxi l-infrastruttura ċentralizzata, għandu jagħti kull sena lill-Kumitat tal-Utenti tal-Ajruport u lill-impriżi li jipprovdu servizzi ta’ groundhandling fl-ajruport l-informazzjoni dwar il-komponenti li jservu bħala l-bażi għall-iffissar tal-ħlasijiet. L-informazzjoni għandha tinkludi mill-inqas dan li ġej: (a) lista tad-diversi servizzi u infrastrutturi pprovduti bi tpattija għall-ħlasijiet; (b) il-metodoloġija użata għall-iffissar tal-ħlasijiet; (c) l-istruttura globali tal-ispejjeż fir-rigward tal-faċilitajiet u s-servizzi li magħhom huma relatati l-ħlasijiet; (d) id-dħul mill-ħlasijiet differenti, l-ispiża totali tas-servizzi koperti minnhom u r-ritorn fuq l-assi; (e) kull finanzjament minn awtoritajiet pubbliċi għall-faċilitajiet u s-servizzi li magħhom huma relatati l-ħlasijiet; (f) ir-riżultati mbassra ta’ kwalunkwe investiment kbir propost f’termini tal-effetti tiegħu fuq il-kapaċità tal-ajruport. 5. Il-korp li jmexxi l-ajruport għandu jippubblika l-livelli tal-ħlasijiet, inkluża lista dettaljata tas-servizzi pprovduti, sabiex juri li kull ħlas miġbur għall-provvediment ta’ infrastrutturi ċentralizzati, spazju għall-groundhandling u servizzi essenzjali relatati mal-għoti ta’ servizzi ta’ groundhandling huwa esklussivament użat sabiex ikopri l-ispejjeż kollha relatati jew parti minnhom. Fejn ikun rilevanti, il-korp li jmexxi l-infrastruttura ċentralizzata għandu jikkomunika l-livelli tal-ħlasijiet, inkluża lista dettaljata tas-servizzi pprovduti, lill-korp li jmexxi l-ajruport. 6. Meta l-Kumitat tal-Utenti tal-Ajruport ma jaqbilx ma’ xi ħlas iffissat mill-korp li jmexxi l-ajruport jew, fejn rilevanti, il-korp li jmexxi l-infrastruttura ċentralizzata, dan jista’ jitlob lil xi awtorità ta’ superviżjoni indipendenti tal-Istat Membru kkonċernat sabiex tiddeċiedi dwar il-livell tal-ħlas. 7. Jekk deċiżjoni dwar il-livelli tal-ħlasijiet titressaq quddiem awtorità ta’ superviżjoni indipendenti skont il-paragrafu (6) ta’ dan l-Artikolu, għandha tapplika l-proċedura stabbilita fl-Artikolu 6 tad-Direttiva 2009/12/KE. Artikolu 29 Separazzjoni legali 1. Fl-ajruporti li l-volum tat-traffiku annwali tagħhom ma kienx inqas minn żewġ miljun moviment ta’ passiġġieri jew 50 000 tunnellata ta’ merkanzija għal mill-inqas it-tliet snin preċedenti, il-korp li jmexxi l-ajruport jew il-korp li jmexxi l-infrastruttura ċentralizzata għandu, jekk jipprovdi servizzi ta’ groundhandling lil partijiet terzi, jistabbilixxi entità legali separata għat-twettiq ta’ dawn l-attivitajiet ta’ groundhandling. Din l-entità għandha tkun indipendenti f’dak li jirrigwarda l-forma legali tagħha, l-organizzazzjoni u t-teħid ta’ deċiżjonijiet tagħha minn kwalunkwe entità involuta fil-ġestjoni tal-infrastruttura tal-ajruport meta l-korp li jmexxi l-ajruport jipprovdi servizzi ta’ groundhandling lil partijiet terzi, u minn kwalunkwe entità involuta fl-infrastruttura ċentralizzata meta l-korp li jmexxi l-infrastruttura ċentralizzata jipprovdi servizzi ta’ groundhandling lil partijiet terzi. 2. Fl-ajruporti li l-volum tat-traffiku annwali tagħhom ma kienx inqas minn żewġ miljun moviment ta’ passiġġieri jew 50 000 tunnellata ta’ merkanzija għal mill-inqas it-tliet snin preċedenti, il-persuni responsabbli mill-ġestjoni tal-infrastruttura ċentralizzata ma jistgħux jipparteċipaw b’mod dirett jew indirett fl-istrutturi tal-kumpanija tal-entità indipendenti li tipprovdi servizzi ta’ groundhandling. 3. L-entità legali li tipprovdi servizzi ta’ groundhandling kif imsemmija fil-paragrafu (1) ma tistax tirċievi xi sussidju finanzjarju transversali minn attivitajiet ajrunawtiċi relatati mal-ġestjoni tal-infrastruttura tal-ajruport f’każijiet fejn il-korp li jmexxi l-ajruport jipprovdi servizzi ta’ groundhandling, jew minn attivitajiet ajronawtiċi relatati mal-ġestjoni tal-infrastruttura ċentralizzata f’każijiet fejn il-korp li jmexxi l-infrastruttura ċentralizzata jipprovdi servizzi ta’ groundhandling li jippermettu lill-entità legali li tipprovdi servizzi ta’ groundhandling li tnaqqas il-prezzijiet li titlob għas-servizzi ta’ groundhandling tagħha lil partijiet terzi. 4. Għall-finijiet ta’ dan l-Artikolu ‘attivitajiet ajronawtiċi’ ta’ korp li jmexxi l-ajruport tfisser kwalunkwe attività li l-korp li jmexxi l-ajruport iwettaq fl-ajruport rispettiv tiegħu relatata mal-għoti ta’ servizzi jew infrastrutturi lill-utenti tal-ajruport, lill-fornituri ta’ servizzi ta’ groundhandling fl-attività tagħhom ta’ trasport tal-ajru, jew passiġġieri tal-ajru li jkunu qegħdin jużaw l-ajruport, bħall-ġbir ta’ taxxi tal-ajruport, l-allokazzjoni ta’ infrastrutturi u installazzonijiet, miżuri ta’ sikurezza u sigurtà fl-ajruport. Attivitajiet mhux ajronawtiċi jinkludu l-attivitajiet immobiljari jew kwalunkwe attività f’settur ieħor għajr it-trasport bl-ajru. 5. Fl-aħħar ta’ kull sena finanzjarja awditur indipendenti għandu jivverifika s-sitwazzjoni u jiddikjara pubblikament li ma kienx hemm sussidju transversali finanzjarju bħal dan. Meta l-entità legali li tipprovdi servizzi ta’ groundhandling tirċievi sussidju transversali minn attivitajiet mhux ajronawtiċi, l-entità li tmexxi l-infrastruttura tal-ajruport jew l-entità li tmexxi l-infrastruttura ċentralizzata għandha turi li dan huwa konformi mal-paragrafu (3). Kapitolu VI — Il-koordinazzjoni tal-attivitajiet u l-kwalità Artikolu 30 L-irwol tal-korp li jmexxi l-ajruport fil-koordinazzjoni ta’ servizzi ta’ groundhandling 1. Il-korp li jmexxi l-ajruport għandu jkun inkarigat mill-koordinazzjoni xierqa tal-attivitajiet ta’ groundhandling fl-ajruport tiegħu. Bħala koordinatur fuq l-art, il-korp li jmexxi l-ajruport għandu b’mod partikolari jiżgura li l-operazzjonijiet tal-fornituri ta’ servizzi ta’ groundhandling u tal-utenti tal-ajruport li jimmaniġġjaw is-servizzi huma stess jikkonformaw mar-regoli ta’ kondotta tal-ajruport kif definiti fl-Artikolu 31. 2. Barra minn hekk, fl-ajruporti li t-traffiku annwali tagħhom ma kienx inqas minn ħames miljun passiġġier jew 100 000 tunnellata ta’ merkanzija għal mill-inqas tliet snin konsekuttivi: (a) l-operazzjonijiet tal-fornituri ta’ servizzi ta’ groundhandling u tal-utenti tal-ajruport li jimmaniġġjaw is-servizzi huma stess għandhom jikkonformaw ma’ standards minimi ta’ kwalità, kif speċifikat fl-Artikolu 32; (b) il-korp li jmexxi l-ajruport għandu jiżgura li l-operazzjonijiet tal-fornituri ta’ servizzi ta’ groundhandling u tal-utenti tal-ajruport li jimmaniġġjaw is-servizzi huma stess ikunu kkoordinati permezz ta’ Teħid Kollaborattiv ta’ Deċiżjonijiet (Collaborative Decision Making - CDM) u permezz ta’ pjan xieraq ta’ kontinġenza. 3. Id-dispożizzjonijiet ta’ dan l-Artikolu huma mingħajr preġudizzju għar-regoli tal-UE dwar il-kompetizzjoni. 4. Il-korp li jmexxi l-ajruport għandu jipprovdi rapport annwali dwar l-applikazzjoni tal-miżuri ppreżentati fil-paragrafu (2) lill-Korp tal-Analiżi tal-Prestazzjoni tal-Eurocontrol. Il-Korp tal-Analiżi tal-Prestazzjoni għandu jipprovdi rapport konsolidat lill-Kummissjoni. 5. Il-korp li jmexxi l-ajruport għandu jirrapporta lill-awtorità nazzjonali ta’ approvazzjoni kwalunkwe problema mal-fornituri ta’ servizzi ta’ groundhandling jew mal-utenti tal-ajruport li jimmaniġġjaw is-servizzi huma stess fl-ajruport tiegħu. Artikolu 31 Regoli ta’ kondotta 1. Għall-finijiet ta’ dan l-Artikolu, ‘regoli ta’ kondotta’ tinkludi kull regola definita mill-korp li jmexxi l-ajruport, awtorità pubblika jew kwalunkwe korp ieħor li jikkontrolla l-ajruport għall-funzjonament xieraq tal-ajruport. 2. Il-korp li jmexxi l-ajruport, awtorità pubblika jew kwalunkwe korp ieħor li jikkontrolla l-ajruport jista’ jistabbilixxi r-regoli ta’ kondotta. 3. Ir-regoli ta’ kondotta għandhom jikkonformaw mal-prinċipji li ġejjin: (a) għandhom ikunu applikati mingħajr diskriminazzjoni għad-diversi fornituri ta’ servizzi ta’ groundhandling u għall-utenti tal-ajruport; (b) għandhom ikunu relatati mal-għan maħsub; (c) m’għandhomx, fil-prattika, inaqqsu l-aċċess għas-suq jew il-libertà tas-self-handling sa grad aktar baxx minn dak li jipprovdi dan ir-Regolament. 4. Stat Membru jista’, fejn xieraq fuq proposta mill-korp li jmexxi l-ajruport: (a) jipprojbixxi lil fornitur ta’ servizzi ta’ groundhandling jew utent tal-ajruport li jimmaniġġja s-servizzi huwa stess milli jipprovdi servizzi ta’ groundhandling jew self-handling jekk dak il-fornitur jew utent jonqos li jikkonforma mar-regoli ta’ kondotta; (b) jeħtieġ li l-fornituri ta’ servizzi ta’ groundhandling f’ajruport jipparteċipaw b’mod ġust u mhux diskriminatorju fit-twettiq ta’ obbligi ta’ servizz pubbliku stipulati fil-liġijiet jew fir-regoli nazzjonali, inkluż l-obbligu li jiżguraw servizz kontinwu. Artikolu 32 Standards minimi ta’ kwalità 1. Għall-finijiet ta’ dan l-Artikolu, ‘standards minimi ta’ kwalità’ tfisser rekwiżiti minimi ta’ livell ta’ kwalità għas-servizzi ta’ groundhandling. 2. Fl-ajruporti li t-traffiku annwali tagħhom ma kienx inqas minn ħames miljun moviment ta’ passiġġieri jew 100 000 tunnellata ta’ merkanzija għal mill-inqas it-tliet snin preċedenti, il-korp li jmexxi l-ajruport jew, fejn xieraq, l-awtorità pubblika jew kwalunkwe korp ieħor li jikkontrolla l-ajruport għandu jistabbilixxi standards minimi ta’ kwalità għall-prestazzjoni ta’ servizzi ta’ groundhandling. 3. Il-fornituri ta’ servizzi ta’ groundhandling u l-utenti tal-ajruport li jimmaniġġjaw is-servizzi huma stess għandhom josservaw dawn l-istandards minimi ta’ kwalità. Barra minn hekk, l-utenti tal-ajruport u l-fornituri ta’ servizzi ta’ groundhandling għandhom josservaw l-istandards minimi ta’ kwalità fir-relazzjonijiet kuntrattwali tagħhom. 4. L-istandards minimi ta’ kwalità għandhom ikopru b’mod partikolari l-oqsma li ġejjin: il-prestazzjoni operattiva, it-taħriġ, l-informazzjoni u l-għajnuna lill-passiġġieri, b’mod partikolari kif imsemmi fil-Regolamenti (KE) tal-Parlament Ewropew u tal-Kunsill Nru 261/2004[18] u KE tal-Parlament Ewropew u tal-Kunsill (Nru) 1107/2006[19], is-CDM, is-sigurtà, is-sikurezza, il-miżuri ta’ kontinġenza, u l-ambjent. 5. L-istandards minimi ta’ kwalità għandhom ikunu ġusti, trasparenti, mhux diskriminatorji u mingħajr preġudizzju għal-leġiżlazzjoni applikabbli tal-Unjoni, inklużi r-Regolamenti (KE) Nru 261/2004 u (KE) Nru 1107/2006. Dawn għandhom ikunu konsistenti, proporzjonati u rilevanti fir-rigward tal-kwalità tal-operazzjonijiet tal-ajruport. F’dan ir-rigward għandha tiġi kkunsidrata b’mod dovut il-kwalità tad-dwana, tas-sigurtà tal-ajruport u tal-proċedura tal-immigrazzjoni. 6. L-istandards minimi ta’ kwalità għandhom jikkonformaw ma’ speċifikazzjonijiet stabbiliti mill-Kummissjoni. Il-Kummissjoni għandu jkollha s-setgħa li tadotta dawk l-ispeċifikazzjonijiet permezz ta’ atti delegati skont l-Artikolu 42. 7. Qabel ma jistabbilixxi dawn l-istandards, il-korp li jmexxi l-ajruport għandu jikkonsulta mal-Kumitat tal-Utenti tal-Ajruport u mal-fornituri ta’ se